title: Egyptin vallankaappaus 2013

text:
Presidentti Mansour julisti maan kuukauden kestävään poikkeustilaan, jonka aikana armeijalla oli valtuudet tukahduttaa kapinointi. Armeijan ohjailema väliaikaishallitus perusteli toimiaan sillä, ettei itseään kunnioittava valtio sallisi syntynyttä tilannetta, jossa mielenosoittajat riehuvat vapaasti kaduilla. Hallinnon mielestä ei ollut muuta keinoa kuin voimatoimet lopettaa mielenosoitukset joihin liittyi väkivaltaa. Hallitus lupasi mahdollisimman lyhyen poikkeustilan ja nopean paluun demokratiaan.
Vaikka hallitus onnistuikin voimatoimin hajottamaan Muslimiveljeskunnan leirit, järjestön uskottiin hautovan kostoa.
Varapresidentti el-Baradei erosi hallituksen turvajoukkojen käyttämän väkivallan takia. Samoin jyrkän islamilainen al-Nour-puolue tuomitsi hallinnon käyttämän väkivallan. Myös ulkomailla mm Yhdysvallat, Yk ja Turkki tuomitsivat Egyptin hallituksen toimet. Muslimiveljeskunta julisti, ettei se vieläkään lopeta rauhanomaisia protestejaan. Uusia protesteja olikin mm Alexandriassa, ja näihinkin liittyi muutamia kuolonuhreja. Muslimiveljeskunnan edustaja sanoi, että järjestö ei enää protestoi ainoastaan syrjäytetyn presidentti Mursin puolesta, vaan uutta sotilastyranniaa vastaan. Edustaja myös sanoi, että verilöylyn jälkeen on entistä vaikeampaa estää järjestön jäseniä tekemästä väkivallantekoja.


title: Egyptin vallankaappaus 2013

text:
Yksittäisiä levottomuuksia oli torstainakin, mm protestoijat hyökkäsivät ja polttivat hallintorakennuksen Gizassa. Perjantaina oli määrä pitää Muslimiveljeskunnan ja Tamarod-liikkeen suurmielenosoitukset. Poliisilla oli lupa ampua kovilla, koska oli poikkeustila, jos protestoijat hyökkäsivät hallintorakennuksia vastaan tai muuten ovat kyllin uhkaavia. Muslimiveljeskunnan kannattajat jatkoivat väkivaltaisia sabotaasihyökkäyksiään kristittyjä vastaan tuhoten näiden kirkkoja, yrityksiä ja koteja.
Noin 170 kuoli muslimiveljeskunnan aloittamissa 16. elokuuta 2013 pidetyissä perjantairukouksen jälkeisissä "Vihan marsseissa" , kun molemmat osapuolet käyttivät tuliaseita. Poliisin pidätti suuren joukon mielenosoittajia. Hallituksen joukot piirittivät Muslimiveljeskunnan tukikohdakseen ottaman moskeijan, tunkeutuivat sisälle ja neuvottelivat sisällä olijoiden kanssa, ennen kuin tyhjensivät moskeijan. Väliaikainen pääministeri Hazem el-Beblawi ehdotti 17. elokuuta Muslimiveljeskunnan kieltämistä ja hajottamista. Tiedotustilaisuudessa hallituksen tiedottaja kehotti Muslimiveljeskuntaa tulemaan järkiinsä ja sanoi Egyptin olevan kohtaamassa terrorisminvastaisen sodan. Pidätysten heikentämä muslimiveljeskunta peruikin osan mielenosoituksistaan sunnuntaina 18. elokuuta 2013 turvallisuussyistä.


title: Egyptin vallankaappaus 2013

text:
Egypti päätti hajottaa Muslimiveljeskunnan jo syyskuussa 2013. Tämän jälkeen hallitus pidätti monia johtavia
veljeskunnan jäseniä.
Ääri-islamilaiset terroristit räjäyttivät 24. joulukuuta 2013 pommin eräällä Mansuran kaupungin poliisiasemalla tappaen ainakin 13.


title: Egyptin vallankaappaus 2013

text: Muslimiveljaskunta tuomitsi iskun, mutta raivostuneet veljeskunnan vastustajat hyökkäsivät muun muassa islamistien kauppoihin Mansurassa.


title: Egyptin vallankaappaus 2013

text: Hallitus kielsi 25. joulukuuta 2013 Muslimiveljeskunnan terroristijärjestönä. Vastauksena uusiin mielenosituksiin hallitus pidätti yli 260 veljeskunnan jäsentä, mutta levottomuudet veljeskunnan kannattajien ja vastustajien välillä jatkuivat.


title: Malakansalmen taistelu

text: Malakansalmen taistelu oli toisessa maailmansodassa Brittien ja Japanilaisten välinen meritaistelu ("Operaatio Dukedom") Malakansalmen edustalla toukokuussa 1945. Taistelussa brittihävittäjät upottivat japanilaisen raskaan risteilijän Haguron ja vaurioittivat saattohävittäjä Kamikazea. Iskussa menehtyivät japanilaisten komentajat Fukudome ja Sugiura sekä 927 miestä. Yksi japanilaisten pommi vaurioitti brittihävittäjä Saumarezia aiheuttaen kahden miehistönjäsenen kuoleman.


title: Veli-Heikki Eronen

text: Veli-Heikki Eronen (21. joulukuuta 1918 Kuopio – 22. syyskuuta 2000 Helsinki) oli suomalainen juristi, hallintoneuvos ja diplomi-insinööri. Hän oli vesiylituomari 1962–1968 ja Korkeimman hallinto-oikeuden jäsen vuosina 1968–1988. Hän oli loppuvuodesta 1957 vuoden verran Seutusuunnittelun liiton asiamies.


title: Veli-Heikki Eronen

text: Eronen valmistui diplomi-insinööriksi 1945 ja suoritti yleisen oikeustutkinnon 1950 ja sai varatuomarin arvon. Eronen vihittiin vuonna 1990 Helsingin yliopiston kunniatohtoriksi.


title: Seppo Ervasti

text: Seppo Mikael Ervasti (3. elokuuta 1924 Muhos – 26. huhtikuuta 2015 Vantaa) oli metsätieteilijä ja professori. Hän oli Helsingin yliopiston Metsäekonomian laitoksella dosentti 1959–1965 ja puumarkkinatieteen professori 1965–1987, ja hän tutki varsinkin metsäteollisuutuotteiden ulkomaankauppaa, puuraaka-aineen käyttöä ja metsätaseen kehitystä.


title: Laurens ten Dam

text: Laurens ten Dam (s. 13. marraskuuta 1980 Zuidwolde) on alankomaalainen maantiepyöräilijä. Hän aloitti ammattilaisuransa Bankgiroloterij-joukkueessa 2004, edusti Shimano - Memory Corp -tallia 2005 ja Unibet.com-joukkuetta 2006–2007. Vuosina 2008–2015 hän kilpaili alankomaalaistallissa, joka tunnettiin tuona aikana nimillä Rabobank, Blanco, Belkin Pro Cycling Team ja Team LottoNL-Jumbo. Kausilla 2016–2017 hän edusti saksalaista Team Giant-Alpecin / Team Sunweb -joukkuetta ja vuodesta 2019 lähtien puolalaista CCC Teamia.


title: Laurens ten Dam

text: Lähteet: Cyclingbase, Cycling Archives, Pro Cycling Stats


title: Ming Xiaolingin mausoleumi

text: Ming Xiaolingin mausoleumi () on Ming-dynastian ensimmäisen keisarin Hongwun hautamuistomerkki. Se sijaitsee Purppuravuoren eteläpuolella Nanjingin vanhan keskustan itäpuolella. Kertomuksen mukaan ryöstäjien harhauttamiseksi ja varsinaisen hautapaikan suojaamiseksi hautajaisten aikaan kaupungin porteilta lähti 13 identtistä kulkuetta.


title: Ming Xiaolingin mausoleumi

text: Mausoleumin rakentaminen alkoi Hongwu-keisarin eläessä vuonna 1381 ja se valmistui vuonna 1405, jolloin keisariksi oli noussut hänen poikansa Yongle. Töihin osallistui 100 000 työläistä ja kustannukset olivat valtavat. Mausoleumin ympärille pystytettiin yli 22,5 kilometriä pitkä muuri ja töitä valvoi 5 000 sotilasta.


title: Ming Xiaolingin mausoleumi

text: Alueelle saavutaan suuren Kultaisen portin läpi ("Da Jin Men"), jonka jälkeen tulija näkee suuren kivestä tehdyn kilpikonnan ("Bixi") joka on sijoitettu "Neliökaupunkiin" ("Sifangcheng"). Kilpikonnan päälle on sijoitettu taitavasti kaiverrettu steela, jonka huipulla on kaksi yhteen kietoutunutta sarvetonta lohikäärmettä. Steelaan on kaiverrettu keisari Hongwun ansioita ylistäviä tekstejä. Kilpikonna on 5,15 m pitkä, 2,54 m leveä ja 2,8 m korkea. Steela on 8,78 m korkea.


title: Ming Xiaolingin mausoleumi

text: Uskotaan, että keisari Yonglen alkuperäisenä tarkoituksena oli pystyttää huomattavasti suurempi steela. Työt suuremman steelan rakentamiseksi aloitettiin vuonna 1405 Yangshanin louhoksella, joka sijaitsee noin 10 km mausoleumista itään. Keskeneräinen steela on edelleen louhoksessa, koska sen siirtäminen osoittautui mahdottomaksi.


title: Ming Xiaolingin mausoleumi

text: Toisin kuin Pekingissä sijaitsevissa Ming-haudoissa, Nanjingin "Sifangchengissä" ei ole kattoa, koska se tuhoutui Taiping-kapinan aikana.


title: Ming Xiaolingin mausoleumi

text: "Pyhä tie" on 1800 metriä pitkä tie, joka alkaa Sifancheng-paviljongin läheltä. Tie jakautuu kahteen osaan: elefanttitiehen ja "Wengzhongin" tiehen. Elefanttitien varrelle on sijoitettu 12 paria kivestä veistettyjä eläimiä (leijonakoiria, "xiezhiä', kameleita, elefantteja, "qilinejä" ja hevosia). Näiden tehtävänä on vartioida hautaa. Näiden jälkeen on pylväs, jonka nimi on kiinaksi "huabiao". Tämän jälkeen alkaa Wengzhong-tie, jonka varrelle on sijoitettu neljä paria virkamiehiä ja kenraaleita.


title: Ming Xiaolingin mausoleumi

text: Wengzhongin tien päässä sijaitseva Lingingin portti tuhoutui kauan sitten, mutta rakennettiin uudelleen vuonna 2006.


title: Ming Xiaolingin mausoleumi

text: Mausoleumin keskusalueelle saavutaan "Siviilien ja sotilaiden portin" "Wen Wu Fang Menin" kautta. Portin ulkopuolelle sijoitettuun kivipylvääseen on kaiverrettu Qing-dynastia aikainen paikallishallinnolle annettu määräys haudan suojelemiseksi. Portin sisällä on halli, jossa sijaitsee 5 steelaa. Keskimmäinen steela on sijoitettu kilpikonnan päälle ja siihen on kaiverrettu neljä kiinalaista merkkiä "治隆唐宋". Merkit kirjoitti Qing-dynastian keisari Kangxi kolmannella etelä-Kiinaan suuntautuneella tarkistusmatkallaan vuonna 1699. Tekstin on tulkittu viittaavan Ming-dynastian perustajan Zhu Yuanzhangin merkittävyyteen yhtä tärkeänä (tai jopa tärkeämpänä) kuin Tang- ja Song-dynastian perustajat.


title: Ming Xiaolingin mausoleumi

text: Paviljongin takana on aiemmin ollut muita rakennuksia, mutta useimmat niistä ovat nykyään raunioina, joista alkuperäinen loisto on kuitenkin vielä nähtävissä. Keisari ja hänen kuningattarensa haudattiin savesta tehtyyn tumulukseen, joka oli halkaisijaltaan 400 metriä. Haudan nimi oli "Yksinäisen lohikäärmeen mäki" ("Du Long Fu"). Kivimuuri, jonka päällä on tasanne on puoliksi upotettuna tumuluksen etuseinään. Hautaa ympäröivään kivimuuriin on kaiverrettu 7 kiinalaista merkkiä, jotka kertovat haudan olevan keisari Ming Taizun (keisari Hongwun kunnoittava nimitys).


title: Ming Xiaolingin mausoleumi

text: Haudan eteläpuolella sijaitseva mäki "Luumunkukkavuori" on Wu-kuningaskunnan kuninkaan Sun Quanin hauta. Tämän takia Pyhä tie ei ole suora.


title: Ming Xiaolingin mausoleumi

text: Mausoleumi vaurioitui 1800-luvun puolivälin Taiping-kapinassa. mutta se korjattiin kapinaa seuranneella keisari Tongzhin aikakaudella.


title: Ming Xiaolingin mausoleumi

text: Alue kuuluu yhdessä Pekingin pohjoispuolella sijaitsevien Ming-hautojen kanssa Unescon maailmanperintöluetteloon.


title: Ming Xiaolingin mausoleumi

text: Vuonna 1999 löydettiin Sifanchengistä 100 metrin päästä kaakkoon (ja vielä lähempää Tšiang Kai-šekin vaimon Soong Mei-lingin huvilaa keskeneräinen kilpikonna ja steela. Kilpikonna, joka on suurempi kuin Shengden tai keisari Kangxin steelojen alla olevat, ja siihen liittyvä kaivertamaton steela on ajoitettu varhaiselle Ming-kaudelle. Niiden rakentaminen ja hylkääminen on herättänyt historioitsijoissa runsaasti spekulointia ja runsaasti erilaisia teorioita.


title: Ming Xiaolingin mausoleumi

text: Keskeneräinen kilpikonna ja tyhjä steela on sijoitettu hautamuistomerkin itäpuolelle sijoitettuun puistoon.


title: Erik Erämetsä

text: Erik Harald Erämetsä, vuoteen 1936 "Enwald" (27. kesäkuuta 1919 – 19. syyskuuta 1999) oli suomalainen kielitieteilijä. Hän oli Jyväskylän yliopiston germaanisen filologian professori 1962–1975 ja Turun yliopiston germaanisen filologian professori vuodesta 1975. Hän tutki englannin kielen vaikutusta saksan kieleen ja myös saksan ja suomen kielen kontrastiivisia kysymyksiä.


title: Walter Lantz Productions

text: Walter Lantz Productions oli amerikkalaisen Walter Lantzin vuonna 1929 perustama animaatiostudio. Studio tuotti animaatioita lähinnä Universal Studiosille vuoteen 1949 ja uudelleen vuosina 1951–1972, jolloin se sulautettiin edellä mainittuun.


title: Kim Bodnia

text: Kim Bodnia (s. 12. huhtikuuta 1965 Frederiksberg) on tanskalainen näyttelijä, joka aloitti uransa 1990-luvun alussa ja on siitä lähtien esiintynyt teatterissa, elokuvissa ja televisiossa.


title: Kim Bodnia

text: Bodnia opiskeli näyttelijäntyötä Tanskassa Valtion Teatterikoulussa vuosina 1981–1991. Hänen uransa alkoi teatterissa, ja valkokankaalla hänen läpimurtonaan voidaan pitää Robert-palkittua sivuroolia Ole Bornedalin elokuvassa "Yövartija" (1994), jota seurasivat roolit Nicolas Winding Refnin elokuvissa "Pusher" (1996) ja "Bleeder" (1999). Vuosituhannen vaihteessa alkoi yhteistyö ohjaaja Lasse Spang Olsenin kanssa (muun muassa "Vanhat miehet uusissa autoissa") ja vuonna 2010 Susanne Bierin kanssa (muun muassa "Kosto"). Suosittuihin rooleihin on kuulunut myös toinen pääosa ruotsalais-tanskalaisessa televisiosarjassa "Silta" (2011–2013). Vuonna 2018 hänet nähtiin Paavo Westerbergin elokuvassa "Viulisti".


title: Kim Bodnia

text: Bodnian ensimmäinen puoliso oli näyttelijä Lotte Merete Andersen ja toinen puoliso on Rikke Louise Andersson.


title: Operaatio Beowulf

text: Operaatio Beowulf () oli toisessa maailmansodassa Saksan suunnitelma Länsi-Viron saariston Saarenmaan, Hiidenmaan ja Muhun saarten valloittamiseksi. Operaatio oli samantyyppinen kuin ensimmäisessä maailmansodassa suoritettu operaatio Albion. Operaatio pantiin täytäntöön 8. syyskuuta 1941 ja saatettiin onnistuneesti loppuun 21. lokakuuta 1941.


title: Operaatio Beowulf

text: Saksan pohjoisen armeijaryhmän meren puoleinen sivusta oli altis iskuille. Neuvostoliiton laivaston keveät ja keskiraskaat alukset olivat operaatio Barbarossaa suunniteltaessa tehtyjen oletusten vastaisesti huomattavan aktiivisia. Siten niiden tukialueena käyttämät Länsi-Viron saaret tuli vallata.


title: Operaatio Beowulf

text: Saksan 217. jalkaväkidivisioonan joukot valtasivat 10. syyskuuta Vormsin käytyään vuorokauden taisteluita saarta puolustaneita kahta puna-armeijan komppaniaa vastaan. Divisioonan tykistöllä kyettiin estämään liikennöinti Hiidenmaan ja Vormsin välisessä salmessa.


title: Operaatio Beowulf

text: Saksan laivasto siirsi 27. elokuuta Rieven johtaman Itämeren koulutusosaston Riikaan. Lisäksi laivaston maihinnousujoukot määritti tarvittavat kuljetus- ja tukialukset joukkojen siirtämiseksi saarille. Maa- ja merivoimien yhteissuunnitelma operaatio Beowulf valmistui 13. syyskuuta. Sen mukaan pioneerikenraali Walter Kuntzen XLII armeijakunta vastaisi sotatoimista ja hän määräsi tehtävään tykistöllä ja pioneereilla vahvennetun Haenecken 61. jalkaväkidivisioonan. Vahvennuksina oli 217. jalkaväkidivisioonan Jalkaväkirykmentti 389, pioneerirykmentti 680:n esikunta, pioneeripataljoonat 660 ja 217, rakentajapataljoona 100, rakentajapataljoona 683:n 4. komppania, siltakolonna B 658 sekä syöksyveneosastot 904, 905 ja 906. Näiden lisäksi divisioonan tykistötueksi määrättiin tykistöosasto 114 ja sen kenttätykistörykmentti 609:n esikunta, raskaat motorisoidut kenttätykistöpatteristot 637 (210 mm mörssärit), 511 (150 mm kanuunat), 436 (100 mm kanuunat), 536 (sFH), IV patteristo/raskas hevosvetoinen kenttätykistörykmentti 217 (sFH), B-osasto 24 sekä I patteristo/111. ilmatorjuntarykmentti. Tykistöjoukkoja vahvisti vielä maavoimien rannikkopatterit 509 (150 mm kanuunat), 512 (120 mm kanuunat) sekä yksi 100 millimetrin merijalkaväen rannikkopatteri ja sen kaksi merijalkakomppaniaa.


title: Operaatio Beowulf

text: Ilmavoimat määräsi operaation tueksi kenraalimajuri von Wuenslischin komentaman lento-osasto B:n, johon kuuluivat lentorykmentti 806 ja() ja I/pommituslentorykmentti 77 (I/KG77) (Junkers Ju 88). Lento-osaston vahvennuksina olivat 21. syyskuuta alkaen K. Gr 506 (Ju 88), II/raskas hävittäjärykmentti 26 (II/ZG26, Messerschmitt Me 110), laivue erillisestä hävittäjälentorykmentti 54 (Erg JG 54, Messerschmitt Me 109E), kolme laivuetta tiedustelulentorykmentti 125. Lentävien osien lisäksi ilmapuolustusta vahvennettiin kolme jaoksella ja kolmella kevyellä patterilla 10. ilmatorjuntarykmentistä ja 10. ilmavalvontarykmentillä.


title: Operaatio Beowulf

text: Vara-amiraali Schmundtin johtamaan laivasto-osastoon kuuluivat Itämeren koulutusosaston lisäksi kevyet risteilijät "Leipzig", "Emden" ja "Köln" sekä 2. torpedovene-, 1. miinanraivaaja-, 11. sukellusveneidentorjunta-, 2. ja 3. moottoritorpedovenelaivue. Suomen laivasto liitti osastoon vielä "Ilmarisen" ja "Väinämöisen", kaksi jäänmurtajaa sekä niitä suojanneet alukset.


title: Operaatio Beowulf

text: Kesäkuun lopusta alkaen oli puna-armeija linnoittanut saaria, joille oli valmistunut juoksuhautoja pitkin rannikkoa sekä uusia rannikkopattereita. Kenraaliluutnantti Yelissejevin komentamiin puolustajiin kuuluivat 2. kivääridivisioona, 3. kivääriprikaati sekä erillisiä tykistö- ja pioneerijoukkoja. Rannikkopattereiden aseistuksena oli kaksi 280 millimetrin, yksitoista 180 millimetrin, yhdeksäntoista 130 millimetrin, neljä 152 millimetrin, kymmenen 122 millimetrin ja neljä 105 millimetrin tykkiä.


title: Operaatio Beowulf

text: Maihinnousun harhautukseksi järjesti laivasto kolme valemaihinnousua – Nordwind, Südwind ja Westwind, jotka saivat saarella olleet puna-armeijan joukot uskomaan maihinnousun tapahtuvan merenpuoleiselle rannikolle. Harhautukseen osallistuneiden alusten palatessa kotisatamiinsa Suomen merivoimien panssarilaiva "Ilmarinen" upposi ajettuaan miinaan 13. syyskuuta.


title: Operaatio Beowulf

text: Brandenburg rykmentin osasto Benesch teki liitokonein maahanlaskun lähelle puna-armeijan rannikkolinnaketta Kübassaaressa. Linnakkeen valtaamisen tueksi määrätty laivasto-osasto palasi satamaan voimakkaan merenkäynnin vuoksi.


title: Operaatio Beowulf

text: Jalkaväkirykmentti 151 I pataljoona nousimaihin 14. syyskuuta kello neljä 180:llä syöksyveneellä Muhulle Kuivastuun. Pataljoona sai luotua pienen sillanpään, mutta joutui sen jälkeen ryhmittymään puolustukseen kovan vastarinnan vuoksi. Saman aikaisesti nousi maihin Tiedustelupataljoona 161 90 syöksyveneellä Nommkulaan. Päivän aikana rykmentin II pataljoona sekä jalkaväkirykmentti 162:n III pataljoona nousivat maihin, minkä jälkeen sillanpää saatiin levennettyä kuuteen kilometriin.


title: Operaatio Beowulf

text: Lisää Saksan 61. jalkaväkidivisioonan joukkoja nousi maihin 15. syyskuuta ja heidän mukanaan virolainen vapaaehtoispataljoona. Seuraavana aamuna joukot ylittivät Muhun ja Saarenmaan välisen salmen saaden sillanpään varmistettua kello 11 mennessä. Vuorokautta myöhemmin pääosa saaresta oli saksalaisten hallussa ja puna-armeija vetäytyi etelään Sõrvenniemeen, jossa joukot ryhmittyivät puolustukseen. Saaren suurin kaupunki Kuressaare vallattiin 20. syyskuuta.


title: Operaatio Beowulf

text: Jalkaväkirykmentti 162 aloitti 22. syyskuuta hyökkäyksen Sõrvenniemeen edeten jokaisesta jalansijasta taistellen niemeä puolustaneiden asemiin.


title: Operaatio Beowulf

text: Saksan ilmavoimat ja laivasto tukivat hyökkäystä. Saksan laivaston 2. torpedovenelaivueen "T2", "T5", "T7", "T8" ja "T11" tulittivat puna-armeijan asemia Saarenmaalla 13. syyskuuta-5. lokakuuta yhdessä risteilijöiden "Emden" ja "Leipzig" kanssa. Abrukun rannikkopatteri ampui viimeisen kranaattinsa torjuessaan alusten hyökkäystä. Kaksi pioneeripataljoona 660:n komppaniaa tuhosi tykit kasapanoksin. Saarenmaan taistelu päättyi 5. lokakuuta. Niemestä vangittiin 4 000 Neuvostoliiton maa- ja merivoimien sotilasta.


title: Operaatio Beowulf

text: Joukkojen uudelleen järjestelyn ja levon jälkeen hyökkäystä jatkettiin viikkoa myöhemmin Hiidenmaalle. Jalkaväkirykmentti 176:n ja 161. tiedustelupataljoonan joukot nousivat 12. lokakuuta kello 05.30 laivaston tukemana maihin Hiidenmaalle. Saarella olleet puna-armeijan joukot antautuivat 21. lokakuuta. Saksalaiset vangitsivat Hiidenmaalla 3 000 puna-armeijan sotilasta keräten runsaan sotasaaliin.


title: Operaatio Beowulf

text: Taisteluiden seurauksena akselivaltojen selustaan ei jäänyt voimakasta puna-armeijan miehittämää tukikohtaa häiritsemään huoltokuljetuksia. Saariston alueelta vangittiin kaikkiaan 15 338 neuvostosotilasta. Näin Saksan 18. armeija voitiin siirtää rintamalle jatkamaan hyökkäystä kohti Leningradia.


title: Spitzer (luoti)

text: Spitzer-luoti eli teräväkärkinen luoti on 1800-1900 lukujen vaihteessa kehitetty pienikaliiberisiin aseisiin tarkoitettu luoti. Sen kehittelyssä lähdettiin tarpeesta tehdä projektiili, jolla olisi aerydynaamisten ominaisuuksien takia hyvä tarkkuus sekä kineettinen tehokkuus, erityisesti pitemmillä ampumismatkoilla. Tämän takia ammutun luodin piti minimoida ilmanvastus lennon aikana.


title: Spitzer (luoti)

text: Nimitys 'spitzer' tulee saksan kielen sanasta "Spitzgeschoss", "teräväkärkinen luoti".


title: Jussi Koivula

text: Jussi Benjamin Koivula (s. 24. joulukuuta 1983 Hämeenlinna) on suomalainen ammattinyrkkeilijä. Koivula aloitti amatöörinyrkkeilyn Hämeenlinnan Kisassa vuonna 1995 ja siirtyi edustamaan Tampereen Työväen Nyrkkeilijoitä vuonna 1997. Amatööriurallaan hän otti jo juniorina lukuisia maaottelu- sekä turnausvoittoja, niin kotimaassa kuin ulkomailla. Hän oli amatöörinä Olympiakomitean tukiurheilija, kuusinkertainen miesten Suomen mestari sekä kolminkertainen alle 20-vuotiaiden Pohjoismaiden mestari.


title: Jussi Koivula

text: Koivula on ollut naimisissa vuodesta 2003 ja hänellä on yksi poika.


title: Jussi Koivula

text: Jussi syntyi jouluaattona 1983, kuudenneksi lapseksi Pasi ja Ritva (o.s. Mättö) Koivulalle. Eeva Vuorenpää on tehnyt YLElle dokumenttielokuvan hänen vanhemmistaan. Hänellä oli kolme isoveljeä, ja kaksi isosiskoa. Jussi eli suuren osan lapsuudestaan sosiaalihuollon laitoksissa. Kun Jussi oli 12-vuotias, hänen vanhempansa kuolivat ja Jussi sijoitettiin Tampereelle asumaan sukulaistensa luo.


title: Jussi Koivula

text: Jussi aloitti 12-vuotiaana nyrkkeilyn Hämeenlinnan Kisassa, mutta siirtyi edustamaan TTN:ää Tampereelle muuton johdosta jo 13-vuotiaana. Jo nuorena juniorina hän osoitti olevansa sitkeä ja kova harjoittelemaan. Koivula otteli amatööriurallaan noin 200 ottelua edustaen Suomea lukuisissa arvokilpailuissa, mm. MM- sekä EM-kisoissa. Hän otteli myös lukuisia voittoja maaotteluissa. Euroopan mestaruuskilpailuissa 2003 hän ylsi 5:een sijaan. Hän on kuusinkertainen miesten Suomen mestari. Lisäksi hänellä on halussaan myös useita junioreiden Suomen mestaruuksia, sekä useita voittoja kansainvälisissä GeeBee- ja Tammer-turnauksissa. Hän on myös kolminkertainen Pohjoismaiden mestari alle 20-vuotiaissa.


title: Jussi Koivula

text: Koivula siirtyi ammattilaiseksi vuonna 2008. Hän otteli ammattilaisena välisarjassa (66,7 kg), mutta vuonna 2014 siirtyi kevyeen keskisarjaan. Koivula edusti helsinkiläistä ammattinyrkkeilytallia P3 Boxingia, jonka promoottorina toimi Pekka Mäki (vuoteen 2013 asti, jolloin P3 Boxing haettiin konkurssiin). Valmentajana toimii Osmo Laine, jonka kanssa Koivula on tehnyt yhteistyötä jo vuodesta 1997. Ammattilaisena Koivula on nyrkkeillyt 19 ottelua, josta 17 on voittoja (joista 6 tyrmäyksellä) ja kaksi tappiota (cut left eye ja IBF-liiton intercontinental-tittelin Italiassa pisteillä).


title: Jussi Koivula

text: Tampereella 20. huhtikuuta 2013 käydyssä ottelussa, Jussi sai vastustajan peukalon suoraan silmäänsä ja silmänpohjan lihakset repesivät. Koivula menetti näin vasemmasta silmästään kokonaan kolmiulotteisen hahmottamisen, ja vastustaja pääsi takomaan haavan Jussin silmäkulmaan. Ottelu keskeytettiin, ja siitä tuli tappiomerkintä Koivulalle. Ottelun jälkeen oli pitkään epävarmaa, palautuuko näkö enää täydellisesti vasempaan silmään, ja saako Koivula enää otella. Kesäkuussa 2013 lääkäri kuitenkin totesi silmän olevan kunnossa ja antoi otteluluvan takaisin.


title: Jussi Koivula

text: Koivula otteli 17. elokuuta 2013 Savonlinnassa puolalaista Lukasz Janikia vastaan voittaen tyrmäyksellä ottelun kuudennessa erässä.


title: Jussi Koivula

text: Koivula voitti 7. joulukuuta 2013 Espoon Barona-areenalla 10-eräisessä ottelussa hollantilaisen Hassan Ait Bassoun kaikkien tuomarien pisteillä yksimielisesti 100-90.


title: Jussi Koivula

text: Savonlinnan Boxing Night -tapahtumassa 16. elokuuta 2014 Koivula kukisti Bulgarian mestarin Stillian Kostovin 10 eräiseksi suunnitellussa ottelussa 9 erässä teknisellä tyrmäyksellä (TKO). Samalla Koivula siirtyi sarjaa ylemmäksi, kevyeen keskisarjaan (light middleweight 69,8 kg).


title: Jussi Koivula

text: Koivula hävisi italialaiselle Marcello Matanolle ammattinyrkkeilyn IBF-liiton Intercontinental-titteliottelussa Italian Ferrarassa 7. helmikuuta 2015. Kotikehässään otellut Matano otti ylemmän välisarjan tittelin itselleen tuomariäänin 3-0. Koivula väitti että hänet huumattiin.


title: Jussi Koivula

text: 16. elokuuta 2015 Töölön Kisahallissa Koivula voitti Serbian Zoran Didanovicin kolmannessa erässä teknisellä tyrmäyksellä.


title: Jussi Koivula

text: Jussi Koivulasta on tehty dokumenttielokuva Daddy Loves You (2015). Elokuvan on ohjannut Ninni Rokosa ja tuottanut Arto Koskinen. Tuotantoyhtiö on tamperelainen Obscure Entertainment.


title: Jussi Koivula

text: Elokuva kertoo 12-vuotiaana orvoksi jääneestä Jussi Koivulasta, joka päätti valita toisen tien kuin alkoholiin kuolleet vanhempansa.


title: André Hercule de Fleury

text: André-Hercule de Fleury (22. kesäkuuta 1653 Lodève – 29. tammikuuta 1743 Pariisi) oli ranskalainen kardinaali ja valtiomies, joka toimi Ranskan hallituksen johtajana kuningas Ludvig XV:n aikana vuosina 1726–1743. Hänen kautenaan Ranska vaurastui ja maan kansainvälinen vaikutusvalta lisääntyi hallituksen diplomaattisen toiminnan ansiosta, erityisesti yhteistyöllä Ison-Britannian kanssa.


title: André Hercule de Fleury

text: Fleuryn isä oli kirkollisten maksujen kerääjä ja saatuaan kasvatuksen jesuiittakollegiossa hänestä itsestään tuli pappi. Hän kohosi vuonna 1679 kuningatar Maria Teresian ja tämän kuoltua 1683 kuningas Ludvig XIV:n kuninkaalliseksi almujenjakajaksi. Vuonna 1698 hänet nimitettiin Fréjusin piispaksi. Ludvig XIV nimitti hänet hieman ennen kuolemaansa syyskuussa 1715 viisivuotiaan pojanpoikansa ja kruununperijänsä kasvattajaksi.


title: André Hercule de Fleury

text: Fleury saavutti kuninkaaksi kohonneen Ludvig XV:n täyden luottamuksen, mutta pysytteli sivussa politiikasta aina sijaishallitsijana toimineen Orléansin herttua Filipin kuolemaan (1723) asti. Tuolloin kuningas nimitti hänet valtioneuvostoon ja tarjosi hänelle pääministerin tehtävää, mutta Fleury kieltäytyi jälkimmäisestä ja suositteli sen sijaan Bourbonin herttuaa. Sen jälkeen Fleury kasvatti vähitellen valtaansa hallituksessa, kunnes lopulta syrjäytti Bourbonin herttuan heinäkuussa 1726. Hieman myöhemmin Ludvig XV korotti hänet kardinaaliksi, jotta hän voisi osallistua kuninkaallisen neuvoston kokouksiin. Vaikkei Fleurysta tullut koskaan virallisesti Ranskan pääministeriä ("premier ministre"), hän oli käytännössä maan hallituksen johtaja tästä alkaen kuolemaansa asti ja hallitsi tiukalla otteella.


title: André Hercule de Fleury

text: Fleury määräsi jatkamaan Ludvig XIV:n kaudella aloitettua Ranskan lakien kodifikaatiota ja muuttamaan pysyviksi talousuudistukset, joiden avulla Ranskan valtiontalous saattoi toipua Ludvig XIV:n kauden kalliiksi tulleista sodista. Valtion finansseja kohennettiin säästäväisyydellä ja uudelleenjärjestelyillä kun samaan aikaan toimeenpantiin merkittäviä verohelpotuksia. Rauhan vuosien aikana kauppa ja elinkeinot toipuivat. Fleury puolusti perinteistä itsevaltiutta ja vainosi jansenisteja painostaen Ranskan kirkon hyväksymään heitä vastaan tähdätyn "Unigenitus"-bullan vuodelta 1713. Oppineena miehenä Fleury oli kiinnostunut tieteestä ja kirjallisuudesta ja oli saanut 1717 nimityksen Ranskan akatemian jäseneksi.


title: André Hercule de Fleury

text: Fleuryn merkittävimmät saavutukset olivat kuitenkin ulkopolitiikan saralla. Hän pyrki aluksi lieventämään Ison-Britannian ja Espanjan välisiä ristiriitoja ja kehitti yhteistyösuhteen Ison-Britannian pääministeri Robert Walpolen kanssa. Tämän ansiosta Ison-Britannian ja Espanjan välille 1727 puhjenneet vihamielisyydet eivät laajentuneet suuremmaksi konfliktiksi. Vuodesta 1731 alkaen Fleury tähtäsi kuitenkin Ison-Britannian vallan vähentämiseen Manner-Euroopan asioissa sekä Ranskan ja Itävallan lähentämiseen. Merkitykselliseksi osoittautui myös Ranskan ja Espanjan Bourbonien lähentyminen.


title: André Hercule de Fleury

text: Venäjän ja Itävallan estettyä vuonna 1733 Ludvig XV:n appea Stanisław Leszczyńskiä nousemasta Puolan kuninkaaksi vaikutusvaltaiset tahot painostivat Fleuryn viemään Ranskan sotaan Leszczyńskin puolesta. Puolan perimyssota käytiin vuosina 1733–1738. Fleury pyrki rajoittamaan Ranskan sotatoimet vain Italian ja Saksan alueille sekä onnistui pitämään Ison-Britannian sodan ulkopuolella. Vuonna 1738 hän hyväksyi rauhansopimuksen, jolla Leszczyński luopui vaateistaan Puolan kruunuun ja sai sen sijaan hallittavakseen Lothringenin. Hänen kuoltuaan vuonna 1766 alue liitettiin Ranskaan. Napoli ja Sisilia siirtyivät Espanjan Bourbonien nuoremmalle haaralle.


title: André Hercule de Fleury

text: Pyhän saksalais-roomalaisen keisari Kaarle VI:n kuolemaa vuonna 1740 seurasi vuorostaan Itävallan perimyssota. Vaikka Fleury oli valmis tunnustamaan Kaarlen tyttären Maria Teresian oikeuden Itävallan Habsburgien muihin omistuksiin, hän pyrki saamaan keisariksi Baijerin vaaliruhtinas Kaarle Albertin, josta 1742 tuli keisari Kaarle VII. Iäkäs Fleury menetti kuitenkin otteensa ja marsalkka Charles-Louis de Belle-Isle sai 1741 aikaiseksi liiton Ranskan ja Preussin välille, minkä jälkeen Ranska liittyi sotaan Itävaltaa vastaan. Fleuryn kuollessa kaksi vuotta myöhemmin sota oli vielä kesken, mutta kääntymässä jo selvästi tappiolliseksi.


title: Almujenjakaja

text: Almujenjakaja on kirkollisessa yhteisössä tai valtionhallinnossa työskentelevä henkilö, jonka tehtävänä on huolehtia almujen jakamisesta köyhille. Almujenjakajan virkoja perustettiin keskiajalla useiden Euroopan maiden hoveihin.


title: Almujenjakaja

text: Ranskan hovissa toimi vuodesta 1486 suuralmujenjakaja, korkea-arvoinen kirkonmies, jonka tehtäviin kuului hyväntekeväisyyden ja hovin yhteydessä toimineen papiston valvonta. Virka lakkautettiin vuonna 1790 ja – Napoleon Bonaparten sekä Napoleon III:n perustettua sen uudelleen – lopullisesti vuonna 1870. Britannian hovissa on yhä olemassa perinnöllinen suuralmujenjakajan ("Grand almoner") sekä yleensä piispalle annettava lordialmujenjakajan ("Lord High Almoner") virka. Jälkimmäisen tehtäviin kuuluu kuninkaallisten almujen jakaminen vuosittain kiirastorstaina.


title: Cory Sarich

text: Cory Sarich (s. 16. elokuuta 1978 Saskatoon, Saskatchewan, Kanada) on kanadalainen jääkiekkopuolustaja. Hän on fyysinen oman pään puolustaja, jonka vahvuuksiin kuuluu laukaus, taklaaminen, puolustushalukkuus ja esimerkillisyys. Sarichin heikkouksiin kuuluu taipumus pitää kiekko ajoittain liian kauan sekä luistelu. Hän on kärsinyt viimeisimpinä kausinaan myös paljon loukkaantumisista. Sarichin kausipalkka on kaksi miljoonaa dollaria.


title: Cory Sarich

text: Sarich pelasi lähes koko junioriuransa kotikaupungissaan Saskatoonissa. Hän pelasi ensimmäiset ottelunsa WHL-joukkue Saskatoon Bladesissa kaudella 1994–1995. Kausi 1995–1996 oli Sarichin varsinainen tulokaskausi siellä ja se toi hänelle 59 runkosarja- ja kolmessa playoff-ottelussa tehot 5+18=23. Buffalo Sabres varasi Sarichin toisella kierroksella 27. pelaajana . Kaudella 1996–1997 hän oli Bladesin tehokkain puolustaja tehoilla 6+27=33. Kesken viimeisen WHL-kautensa 1997–1998 Sarich siirtyi Seattle Thunderbirdsin riveihin. Hän teki kauden aikana yhteensä 48 tehopistettä ja valittiin kauden päätteeksi WHL:n läntisen konferenssin toiseen tähdistökentälliseen.


title: Cory Sarich

text: Kaudeksi 1998–1999 Sarich siirtyi Buffalo Sabresin organisaatioon. Hän pelasi kautensa suurimmaksi osaksi farmijoukkue Rochester Americansissa ja valittiin kauden päätteeksi AHL:n tulokkaiden tähdistökentälliseen. NHL-otteluita Sarich pelasi kauden aikana neljä. Kaudella 1999–2000 hän sai enemmän vastuuta Sabresin NHL-joukkueesta, mutta maaliskuussa 2000 Sarich kaupattiin Wayne Primeaun, Brian Holzingerin ja kesän kolmannen kierroksen varausvuoron kanssa Tampa Bay Lightningiin vaihdossa Chris Grattoniin ja kesän toisen kierroksen varausvuoroon. Hän pelasi NHL:ssä tulokaskautensa, joka toi yhteensä 59 runkosarjaottelussa kuusi syöttöpistettä.


title: Cory Sarich

text: Lightningissa Sarich alkoi saada säännöllistä peliaikaa NHL:ssä. Hän voitti kaudella 2000–2001 joukkueen sisäisen jäähypörssin 106 minuutillaan. Kauden 2003–2004 päätteeksi Sarich voitti Stanley Cupin. Reilun viiden Lightningissa vietetyn vuoden jälkeen Sarich siirtyi kaudeksi 2007–2008 viisivuotisella ja 18 miljoonan dollarin arvoisella sopimuksella Calgary Flamesiin. 17. joulukuuta 2007 hänestä tuli NHL:n "iron man", kun Vancouver Canucksin Brendan Morrisonin 419 peräkkäisen runkosarjaottelun mittainen putki meni poikki. Sarich nousi Morrisonin ohi NHL:n peräkkäisten runkosarjaotteluiden aktiivisessa tilastossa, kun hänellä oli takanaan 388 peräkkäistä ottelua. Sarichin putki meni poikki 1. maaliskuuta 2008, jolloin "iron man" -status siirtyi Colorado Avalanchen Andrew Brunettelle. Kaudella 2008–2009 hän teki NHL:n yhden kauden piste-ennätyksensä tehoilla 2+18=20 ja voitti 112 minuutillaan myös Flamesin sisäisen jäähypörssin.


title: Cory Sarich

text: Kesäkuussa 2012 Sarich teki kaksivuotisen ja neljän miljoonan dollarin arvoisen jatkosopimuksen Flamesin kanssa. Kesäkuussa 2013 hänet kaupattiin Alex Tanguayn kanssa Colorado Avalancheen vaihdossa David Jonesiin ja Shane O'Brieniin.


title: Cory Sarich

text: Sarich pelasi alle 20-vuotiaiden MM-kilpailuissa vuosina 1997 ja 1998, joista ensimmäinen turnaus päättyi maailmanmestaruuteen. Jälkimmäisessä turnauksessa hän toimi Kanadan kapteenina.


title: Cory Sarich

text: Sarichilla on kroatialaisia sukujuuria. Hänellä on vaimo Reagan ja kolme lasta. Coryn pikkuveli Rod Sarich pelaa EIHL-liigan Sheffield Steelersissä. Rod on hankkinut myös Yhdistyneen kuningaskunnan kansalaisuuden ja edustanut sen maajoukkuetta. Veljesten lanko on NHL-joukkue Edmonton Oilersin puolustaja Nick Schultz.


title: Resident Evil

text: Resident Evil voi tarkoittaa:


title: The Grey – Suden hetki

text: The Grey – Suden hetki () on vuonna 2011 ensi-iltansa saanut yhdysvaltalainen trilleri, jonka on ohjannut Joe Carnahan. Elokuvan pääosissa esiintyvät Liam Neeson, Frank Grillo ja Dermot Mulroney. Elokuva perustuu Ian MacKenzie Jeffersin romaaniin "Ghost Walker". Jeffers osallistui myös käsikirjoitukseen yhdessä Carnahanin kanssa.


title: The Grey – Suden hetki

text: Elokuva kertoo öljynporaajista, jotka joutuvat keskelle Alaskan erämaata lentokoneen tehtyä pakkolaskun. Vastustajinaan miehillä on kylmä ja luminen sää sekä verenhimoiset sudet.


title: The Grey – Suden hetki

text: John Ralph Ottway työskentelee öljynporausalueella Alaskassa ja metsästää työntekijöitä uhkaavia susia. Viimeisenä työpäivänään hän kirjoittaa Ana-vaimolleen kirjeen, jossa hän kertoo tekevänsä itsemurhan. Hän ei kuitenkaan tee sitä, ja aikoo lähteä Alaskasta öljynporaajien mukana. Lentokone ajautuu lumimyrskyyn ja suorittaa pakkolaskun. Ottway näkee näyn vaimostaan, joka kehottaa miestään olemaan pelkäämättä. Mies palaa todellisuuteen ja kohtaa yhden haavoittuneista öljynporaajista, Lewendenin, joka menehtyy Ottwayn käsivarsille. Ottway muotoutuu selviytyneiden johtajaksi ja käskee miehien tekemään tulta. Pian miehet tajuavat olevansa harmaasusien reviirillä ja alkavat pitää vahtivuoroja.


title: The Grey – Suden hetki

text: Selviytyneet etsivät kuolleiden lompakoita palauttaakseen ne työtovereidensa omaisille. Kun Hernandez joutuu susien tappamaksi, Ottway ehdottaa siirtymistä pois lentokoneen hylyn luota. Diaz yrittää kyseenalaistaa Ottwayn johtajuuden, mutta miehet lähtevät matkaan. Lumipyryssä Flannery jää jälkeen ja joutuu susien tappamaksi. Susijoukko jahtaa miehiä, jotka pakenevat metsään ja sytyttävät aukealle paikalle nuotion pitääkseen sudet loitolla. Veitsiä hyödyntäen miehet valmistavat keihäitä aseiksi. Miehet surmaavat hyökkäävän alfaurossuden ja paistavat tästä lihaa. Diaz katkaisee suden pään ja heittää sen metsän reunaan, jolloin muut miehet toteavat susien olevan kostonhimoisia. Diaz kertoo ateistisista uskomuksistaan, ja Talget kertoo uskovansa Jumalaan. Ottway toteaa olevansa ateisti, mutta toivoo olevansa jonain päivänä uskovainen.


title: The Grey – Suden hetki

text: Hypoksiasta kärsinyt Blake löytyy kuolleena. Muut miehet jatkavat matkaansa ja päätyvät jyrkän kanjonin reunalle. Ottway ja Diaz ylittävät kanjonin. Akrofobiasta kärsivä Talget pudottaa silmälasinsa ja kamppailun jälkeen putoaa alas. Ottway, Diaz ja Hendrick jatkavat matkaansa, ja polvensa vahingoittanut Diaz haluaa jäädä joen varrelle. Kun Ottway ja Hendrick ovat lähteneet, Diaz kuulee susien lähestyvän. Ottway ja Hendrick joutuvat susien hyökkäyksen kohteeksi, ja Hendrick putoaa jäiseen jokeen. Ottway yrittää pelastaa toveriaan, mutta tämä hukkuu jäädessään jumiin kivien väliin. Märkä ja viluinen Ottway pelastautuu joesta ja pyytää Jumalalta merkkiä tämän olemassaolosta. Pettynyt Ottway jatkaa matkaansa ja joutuu susien ympäröimäksi. Hän asettaa tovereidensa lompakot ja vaimolleen tarkoitetun kirjeensä lumihangelle. Kun sudet lähestyvät, Ottway lukee isänsä kirjoittaman runon.


title: The Grey – Suden hetki

text: Ottway ottaa esille veitsen, kiinnittää hanskoihinsa lasinsiruja ja hyökkää kohti susia. Elokuvan lopetus jää paljastamattomaksi, mutta lopputeksteihin sijoitetussa lyhyessä kohtauksessa huohottava alfaurossusi makaa maassa ja Ottwayn pää nojaa eläimen vatsaa vasten.


title: The Grey – Suden hetki

text: Marc Streitenfeldin säveltämä ääniraita julkaistiin digitaalisena 24. tammikuuta 2012 ja CD:nä 14. helmikuuta 2012.


title: Resident Evil (vuoden 2002 videopeli)

text: Resident Evil on Capcomin kehittämä ja julkaisema "Resident Evil" -pelisarjaan kuuluva selviytymiskauhupeli. Peli julkaistiin vuonna 2002 Nintendo GameCubelle ja vuonna 2008 Wiille (nimellä "Resident Evil Archives: Resident Evil"). Peli on uusi versio ("remake") vuonna 1996 julkaistusta "Resident Evil" -pelistä. Esimerkiksi grafiikka, äänimaailma ja ääninäyttely ovat täysin uusittu uudessa versiossa. Myös juoneen, pelialueisiin ja vihollisiin on tehty muutamia muutoksia. Capcom kehitti samalla pelimoottorilla "Resident Evil Zeron", joka julkaistiin myös vuonna 2002. "Zero" on tarinaltaan esiosa "Resident Evilille".


title: Resident Evil (vuoden 2002 videopeli)

text: Tammikuussa 2015 Capcom julkaisi päivitetyn HD-version pelistä PlayStation 3:lle, PlayStation 4:lle, Xbox 360:lle, Xbox Onelle ja Microsoft Windowsille. Julkaisun suosion myötä Capcom päätti kehittää HD-version myös pelistä "Resident Evil Zero". Vuonna 2016 molemmat HD-versiot julkaistiin levyversiona "Resident Evil: Origins Collection" -kokoelmassa.


title: Resident Evil (vuoden 2002 videopeli)

text: Peli sai paljon positiivisia arvosanoja. IGN:n Matt Casamassina totesi "Resident Evilin" olevan ”merkittävä saavutus videopelin uusintaversiona” ja kuvaili peliä ”kauneimmaksi, tunnelmallisimmaksi ja pelottavimmaksi pelikokemuksekseen”. "NGC Magazinen" Jes Bickham kehui pelin ulkonäköä mutta kritisoi pelimekaniikkaa ja hahmojen tavaravalikoita kömpelöiksi. GameSpotin Shane Satterfield kuvaili pelin grafiikkaa ja äänimaailmaa yksityiskohtaiseksi, ja AllGamen Scott Alan Marriott kehui pelin kykyä pitää yllä jatkuvaa pelkoa yksittäisten shokkikohtausten sijaan.


title: Resident Evil (vuoden 2002 videopeli)

text: Pelin GameCube-versiota on myyty yli 1,35 miljoonaa kappaletta. Pelin Wii-versiota ei ollut alun perin tarkoitus julkaista Japanin ulkopuolella, mutta vuonna 2009 julkaistun "Resident Evil 5":n myyntimenestys vakuutti Capcomin pelisarjan suosiosta myös Pohjois-Amerikassa ja Euroopassa.


title: Resident Evil (vuoden 2002 videopeli)

text: Pelin HD-versiota on myyty yli miljoona kappaletta, ja se on rikkonut PlayStation Networkin myyntiennätyksen. "Resident Evil HD Remaster" on myös Capcomin myydyin digitaalinen julkaisu Pohjois-Amerikassa ja Euroopassa.


title: Marjorie Estiano

text: Marjorie Estiano (s. 8. maaliskuuta 1982) on brasilialainen latinopopin laulaja ja näyttelijä. Hänen ensimmäinen albuminsa "Marjorie Estiano" ilmestyi vuonna 2005.


title: Marjorie Estiano

text: Marjorie on jatkanut uraansa sekä musiikki- että televisioalalla. Hän on esiintynyt huomattavissa rooleissa useissa telenoveloissa, julkaissut menestysalbumeita.


title: Dennis Siver

text: Dennis D. Siver (s. 13. tammikuuta 1979 Omsk, Neuvostoliitto) on saksalainen vapaaottelija. Hän on otellut UFC:ssä vuodesta 2007 lähtien. Ennen vapaaottelua Siver voitti potkunyrkkeilyssä Saksan amatöörien mestaruuden.


title: Dennis Siver

text: Siver syntyi Neuvostoliitossa venäläisperheeseen, joka oli saksalaislähtöinen. Siver aloitti kamppailulajien harjoittelemisen 15-vuotiaana, joilloin hän harjoitteli taekwondoa, samboa ja judoa. Kaksi vuotta myöhemmin Siver muutti Saksaan 17-vuotiaana. Siver jatkoi kamppailulajien harjoittelemista, kuten taekwondoa ja potkunyrkkeilyä. Sittemmin vuonna 1997 Siver voitti WAKO:n järjestämän amatöörien potkunyrkkeilyn Saksan mestaruuden.


title: Dennis Siver

text: Vapaaottelemisen pariin Siver päätyi 2000-luvun alussa. Hän otteli aluksi Saksassa ja voitti ensimmäisessä ottelussaan Kordian Szukalan ensimmäisessä erässä 17 sekunnissa. Sittemmin Siver voitti yhteensä viisi ottelua, kunnes kärsi ensimmäisen tappionsa Ruotsissa Fabricio Nascimentolle.


title: Dennis Siver

text: Siver otteli ensimmäisen kerran UFC:ssä UFC 70 -tapahtumassa huhtikuussa 2007 Jess Liaudinia vastaan. Siver kuitenkin hävisi ottelun ensimmäisessä erässä luovutuksella. Hän päätti siirtyä painoluokkaa alemmaksi kevytsarjaan ja otteli UFC 75 -tapahtumassa Naoyuki Kotania vastaan. Siver voitti ottelun toisessa erässä tyrmäyksellä. Seuraavat kaksi ottelua meni Siverin osalta heikosti hävittyään molemmat ottelunsa. Gray Maynardia vastaan hävityssä ottelussa hän sai kuitenkin illan ottelu maininnan. Siver otteli välissä Saksassa, TFS: Mix Fight Gala VII -tapahtumassa, jossa hän voitti Chas Jacquier luovutuksella. Sittemmin Siver voitti seuraavat kolme ottelua UFC:ssä, ja sai illan tyrmäys maininnan Nate Mohria ja Paul Kellya vastaan. Siver kuitenkin hävisi seuraavan ottelunsa päätöksellä Ross Pearsonille. Ottelu sai illan ottelu maininnan, joka oli Siverille uran toinen UFC:ssä. Siver jatkoi sittemmin voittoputkeaan voitettuaan neljä ottelua peräkkäin ja sai illan luovutus maininnan Andre Winneriä vastaan UFC 122 -tapahtumassa.UFC


title: Derek Famulare

text: Derek Famulare (s. 22. joulukuuta 1989 Montréal, Québec, Kanada) on kanadalais-suomalainen jääkiekkoilija, joka pelasi kaudella 2015–2016 LNAH-joukkue Laval Prédateursissa. Hän on pelipaikaltaan vasen laitahyökkääjä. Eliteprospects.com -sivuston mukaan isokokoinen Famulare on "rouhija", joka tykkää pelata fyysisesti ja tekee paljon töitä joukkueensa eteen. Hänen tulisi kuitenkin parantaa hyökkäyspään pelaamistaan.


title: Derek Famulare

text: Famulare aloitti jääkiekon pelaamisen 4-vuotiaana. QMJHL-joukkue Chicoutimi Saguenéens varasi hänet 71. pelaajana vuonna 2006. Famularen QMJHL:n tulokaskausi 2006–2007 toi 54 runkosarja- ja yhdessä playoff-ottelussa tehot 11+14=25. Kesken seuraavan kauden 2007–2008 hän siirtyi Val-d'Or Foreursiin. Famulare pelasi pisteiden valossa parhaan QMJHL-kautensa tehden 65 runkosarjaottelussa yhteensä tehot 14+31=45. Kaudeksi 2009–2010 hän siirtyi Acadie-Bathurst Titaniin, josta Famulare siirtyi kesken kauden, tammikuussa 2010 jo hänen uransa neljänteen ja viimeiseen QMJHL-seuraansa Prince Edward Island Rocketiin.


title: Derek Famulare

text: Kauden 2010–2011 Famulare pelasi Concordian yliopistojoukkueessa. Heinäkuussa 2011 hän siirtyi try-outille Mestis-joukkue TuToon, jonne Famulare sai elokuussa sopimuksen kaudeksi 2011–2012. Hänen ensimmäinen Mestis-kautensa toi runkosarjassa 38 ottelussa tehot 6+16=22 sekä 100 jäähyminuuttia, joilla Famulare sijoittui sarjan jäähypörssissä toiseksi edellään vain Jokipoikien Ilmari Pitkänen.


title: Derek Famulare

text: Famulare nousi kaudella 2012–2013 TuTon ykkösketjuun Ville-Vesa Vainiolan ja Antti Virtasen viereen ja paransi otteitaan edelliskaudesta tehden 45 runkosarjaottelussa tehot 19+18=37. Hän oli joukkueen toiseksi paras maalintekijä Aki Keinäsen jälkeen ja sijoittui koko Mestiksen maalipörssissä kahdeksanneksi. Famulare sijoittui myös 121 minuutillaan jäähypörssissä toiseksi edellään vain KooKoon Matt Nickerson. Kevään 2013 pudotuspeleissä hän jakoi TuTon sisäisen maalipörssin voiton viidellä osumallaan Virtasen ja Arttu Niskakankaan kanssa ja voitti kauden päätteeksi Mestis-pronssia.


title: Derek Famulare

text: Huhtikuussa 2013 Famulare siirtyi try-outille sarjatasoa ylemmäs SM-liigajoukkue Turun Palloseuraan. Hän teki liigadebyyttinsä kauden 2013–2014 avauskierroksella 12. syyskuuta 2013 vieraissa Espoo Bluesia vastaan. Syyskuussa Famularen koeaikaa jatkettiin 7. lokakuuta saakka. Hän sai sen päätteeksi 1+1-vuotisen sopimuksen TPS:ään. Famulare teki kauden aikana yhteensä 35 runkosarjaottelussa tehot 1+1=2.


title: Derek Famulare

text: TPS ei käyttänyt Famularen sopimuksessa ollutta optiota ja hän palasi kaudeksi 2014–2015 Pohjois-Amerikkaan ja siirtyi ECHL-joukkue Kalamazoo Wingsiin. Famulare jätti joukkueen kuitenkin jo ennen ensimmäistäkään ottelua lokakuussa 2014 ja siirtyi vajaa viikkoa myöhemmin LNAH-joukkue Cornwall River Kingsiin. Kaudella 2015–2016 hän pelasi samaa liigaa Laval Prédateursissa, jossa Famulare pelasi kauden aikana kuitenkin vain yhden ottelun.


title: Derek Famulare

text: Famularen isä Guido on entinen jääkiekkoilija, joka pelasi myös Suomessa, I-divisioonajoukkue Kiekko-67:n riveissä kaudella 1979–1980. Derekin äiti on suomalainen ja hänen perheensä on kotoisin Turusta.


title: Reinin putoukset

text: Reinin putoukset () ovat Reinjoessa sijaitsevat, Euroopan suurimmat vesiputoukset. Putoukset sijaitsevat Sveitsissä noin kolme kilometriä Schaffhausenin kaupungista lounaaseen, "Neuhausen am Rheinfall"in ja "Laufen-Uhwiesen"in kuntien rajalla.


title: Reinin putoukset

text: Putousten korkeusero on 23 metriä. Niiden kautta virtaava vesimäärä on ollut vuosina 1959-2008 keskimäärin noin 370 m³/s. Suurin vuosivirtaama on ollut vuonna 1999 (507 m³/s). Suurin mitattu vuorokausivirtaama on ollut vuoden 1999 toukokuussa (1 180 m³/s).


title: Curtiss SC Seahawk

text: Curtiss SC Seahawk oli yhdysvaltalainen tiedustelu- ja sukellusveneentorjuntalentokone. Konetyypin suunnittelija ja valmistaja oli Curtiss Aeroplane and Motor Company, joka tuotti prototyyppikoneet mukaan lukien 577 Seahawkia.


title: Curtiss SC Seahawk

text: Curtiss SC Seahawkin suunnittelu aloitettiin kesäkuussa 1942 vastaamaan yhdysvaltain laivasaton esittämiin vaatimuksiin Curtiss SO3C Seamew ja Vought OS2U-3 Kingfisher -konetyyppien korvaajasta. Vaatimuksiin kuuluivat helposti kellukkeisiin vaihdettavat laskutelineet, minkä ansiosta konetyyppiä voitaisiin operoida paitsi lentotukialuksilta ja maatukikohdista, mutta myös muilta sota-aluksilta höyrykatapultilla laukaistavana. Curtiss Aeroplane and Motor Company lähetti Seahawkin suunnitelmat arvioitavaksi 1. elokuuta 1942, mutta ensimmäinen prototyypikone lensi ensilentonsa vasta 16. helmikuuta 1944. Jo ennen ensilentoa oli kuitenkin kesäkuussa 1943 asetettu tilaus 500 SC-1 tuotantokoneelle. Näiden jälkeen laivasto tilasi lokakuussa 1944 450 SC-1 lisää, mutta vain 66 niistä toimitettiin ennen toisen maailmansodan päättymistä, jolloin toimittamattomat koneet peruttiin.


title: Curtiss SC Seahawk

text: SC-1 lisäksi tuotettiin kymmenen kappaletta paranneltua SC-2 versiota.


title: Curtiss SC Seahawk

text: Curtiss SC Seahawk oli rakenteeltaan kokometallinen, yksipaikkainen ja yksimoottorineen alatasolenkone. Seahawkin voimanlähteenä oli Wright R-1820-62 Cyclone 9 -tähtimoottori. Koneen siivet voitiin taittaa varastoinnin helpottamiseksi.


title: Curtiss SC Seahawk

text: Kaikki Seahawkit toimitettiin varustettuna laskutelineillä, jotka tarpeen vaatiessa vaihdettiin kellukkeisiin. Sama kiinnike toimi sekä kellukeversion Edo Aircraft Corporationin valmistaman keskikellukeen, että maaversion päälaskutelineiden ripustuskohtana. Keskikellukkeen sisällä voitiin tarvittaessa kuljettaa lisäpolttoainetta. Kellukkeisiin kuului keskikellukkeen lisäksi kaksi pientä siivenkärkien alapintaan kiinnitettävää vakainkelluketta.


title: Operaatio Inmate

text: Operaatio Inmate oli toisen maailmansodan loppupuolella liittoutuneiden suunnitelma pommittaa Karoliineilla ja Trukin saarella sijaitsevia japanilaisten tukikohtia. Operaatio toteutettiin onnistuneesti 12. - 16. kesäkuuta 1945 välisenä aikana. Pommituksiin ottivat osaa mm HMS Implacable ja Task Unit 2, 5 ja 13 aluksia.


title: Kiikan kirkko

text: Kiikan kirkko on vuonna 1807 rakennettu puinen ristikirkko Sastamalan Kiikassa. Se rakennettiin Tukholman intendenttikonttorin piirustusten mukaan ja Mats Åkergrenin johdolla.


title: Kiikan kirkko

text: Myöhemmin kirkkoa on remontoitu ja muutettu useaan kertaan. Vuonna 1884 tehtiin uusgoottilainen kellotorni, purettiin vanha tapuli ja tehtiin sen alaosasta ruumishuone. Torneille on aikojen saatossa tehty useita muutoksia. Iso peruskorjaus saatiin päätökseen 1952. Silloin sisustus uusittiin Bertel Strömmerin suunnitelmien mukaan ja päätorni sai nykyisen muotonsa.


title: Kiikan kirkko

text: Kirkon alkuperäinen ja nykyinen väri on punainen, mutta välillä kirkko oli lähes sata vuotta keltainen tai harmaa.


title: Kiikan kirkko

text: Alttaritaulu on Alexandra Såltinin maalaama vuodelta 1884 ja esittää Kristuksen kirkastumista. Lehterikaiteisiin Carl Fredrik Blom maalasi vuonna 1819 36 Raamatun henkilöä.


title: Kiikan kirkko

text: Tapulissa on kolme kelloa jotka ovat vuosilta 1705, 1876 ja 1952.


title: M-Dinitrobentseeni

text: m-Dinitrobentseeni eli 1,3-dinitrobentseeni (CHNO) on nitrattu aromaattinen yhdiste. Yhdistettä käytetään väriaineiden valmistuksessa ja räjähdysaineena. Yhdiste on o- ja p-dinitrobentseenien isomeeri.


title: M-Dinitrobentseeni

text: m-Dinitrobentseeni on huoneenlämpötilassa vaaleankellertäviä hiutalemaisia kiteitä. Yhdiste liukenee vain heikosti veteen, mutta liukenee orgaanisiin liuottimiin. Aine on erittäin voimakas hapetin ja voi räjähtää kuumennettaessa ja hankautumisen vuoksi.


title: M-Dinitrobentseeni

text: Yhdiste, samoin kuin sen isomeerit, on voimakkaasti myrkyllistä. Myrkytysoireet voivat ilmestyä viivästyneinä ja niitä ovat kynsien ja ihon sinertyminen, päänsärky ja oksentaminen. Nitrobentseenin tavoin m-dinitrobentseeni voi imeytyä ihon läpi elimistöön.


title: M-Dinitrobentseeni

text: Nitrobentseenin nitraus johtaa seokseen, jossa on noin 93 % m-dinitrobentseeniä, 6 % o-dinitrobentseeniä ja 1 % p-dinitrobentseeniä. Toisin kuin nämä muut isomeerit, m-dinitrobentseeni ei reagoi natriumhydroksidin ja natriumsulfiitin vesiliuoksen kanssa muodostaen sulfonihappoa tai nitrofenolijohdannaisia. Nämä johdannaiset liukenevat veteen ja tätä voidaan hyödyntään m-dinitrobentseenin puhdistuksessa.


title: M-Dinitrobentseeni

text: m-Dinitrobentseeniä käytetään väriaineiden synteeseissä. Lisäksi siitä voidaan pelkistää natriumsulfidin avulla m-nitroaniliinia ja vedyn avulla m-fenyleenidiamiinia. Sitä voidaan käyttää myös korroosionestoaineissa, polymeroitumisenestoaineissa ja räjähdysaineseoksissa.


title: Äänisen viidennes

text: Äänisen viidennes () oli yksi viidestä alueesta, joihin Novgorodinmaa jaettiin 1700-luvun alkuun saakka. Se on saanut nimensä Äänisjärvestä.


title: Äänisen viidennes

text: Viidennes mainitaan ensimmäisen kerran vuoden 1496 verokirjassa, mutta nimitys "Obonežje" tavataan jo 1000-luvun alussa. Äänisen viidennes rajoittui lännessä Olhavanjokeen ja Laatokan kaakkoisrantaan aina Viteleen saakka, pohjoisessa Vienanmeren Äänislahteen, idässä Äänisen ja Valkeajärven vedenjakajaan sekä etelässä Mda- ja Mstajokiin ja Ilmajärveen. 1400-luvun lopulla alue jakautui kahteen puoliskoon (ven. "polovina"). Eteläisempi "Nagornaja polovina" käsitti 36 ja pohjoisempi "Zaonežskaja polovina" 45 pogostaa. Alueen ainut kaupunki oli vuonna 1649 perustettu Aunus. 1700-luvulla Äänisen viidenneksen pohjoisosa liitettiin Aunuksen lääniin ja eteläosat Pietarin ja Novgorodin lääneihin.


title: Louis Henri de Bourbon

text: Louis Henri, Bourbonin herttua, Condén ruhtinas (18. elokuuta 1692 Versailles – 27. tammikuuta 1740 Chantilly) oli ranskalainen ruhtinas ja Condén suvun päämies, joka toimi Ranskan johtavana ministerinä kuningas Ludvig XV:n aikana vuosina 1723–1726.


title: Louis Henri de Bourbon

text: Louis Henri de Bourbon oli sotapäällikkönä tunnetun Louis II Condén pojanpojan poika. Hänen vanhempansa olivat Louis III de Condé ja kuningas Ludvig XIV:n avioton tytär Mademoiselle de Nantes. Ludvig XIV:n kuoltua syyskuussa 1715 hän sai Bourbonin herttuan arvon ja alaikäisen Ludvig XV:n sijaisjallitsijaksi tullut Orléansin herttua Filip nimitti hänet sijaishallitusneuvoston johtoon. Bourbon kuitenkin laiminlöi hallinnolliset tehtävänsä ja keskittyi omiin liiketoimiinsa sekä metsästykseen. Orléansin herttuan kuoltua joulukuussa 1723 hänet kuitenkin nimitettiin Ranskan johtavaksi ministeriksi ("premier ministre"). Hallituksen johdossakinn Bourbon oli vuonna 1719 rakastajattarekseen ottamansa markiisitar de Prien vaikutusvallan alainen.


title: Louis Henri de Bourbon

text: Bourbonin määräämät ankarat viranomaistoimet sekä hänen valtiovarainministerinsä Duverneyn yritys nostaa veroja tekivät hänen hallintonsa epäsuosituksi. Hänen päätavoitteenaan oli kuitenkin varmistaa että nuori ja sairasteleva kuningas saisi mahdollisimman pian kruununperillisen, jotta Ranskan kruunu ei tämän mahdollisesti kuollessa siirtyisi pois Bourbonien suvun päähaaralta. Ludvig XV oli 1721 kihlattu Espanjan prinsessa Mariana Viktorian kanssa, mutta tämä oli aivan liian nuori saamaan lapsia, joten Bourbon järjesti kihlauksen puretuksi ja naitti kuninkaan syyskuussa 1725 Puolan prinsessa Maria Leszczyńskan kanssa. Tämä herätti ärtymystä Espanjassa ja johti Espanjan liittoutumiseen Itävallan kanssa Ranskaa vastaan.


title: Louis Henri de Bourbon

text: Bourbon joutui heinäkuussa 1726 kuninkaan neuvonantaja kardinaali de Fleuryn syrjäyttämäksi ja hänet määrättiin kotiarestiin Chantillyn linnaan. Hän asui siellä loppuikänsä omistautuen harrastuksilleen.


title: Louis Henri de Bourbon

text: Louis Henri de Bourbon ei käyttänyt juuri koskaan perimäänsä Condén ruhtinaan arvoa. Hänet tunnettiin elinaikanaan parhaiten nimellä "Monsieur le Duc" (”herra herttua”).


title: Kiikoisten kirkko

text: Kiikoisten kirkko on Sastamalan Kiikoisissa sijaitseva empiretyylinen puinen ristikirkko. Arkkitehti Pehr Johan Gylichin suunnittelema kirkko valmistui vuonna 1851. Sen kuorinvastaisessa päädyssä on kupukattoiseen lyhtyyn päättyvä kellotorni. Sisätilat ovat puuholvien kattamat. Kirkko on korjattu ainakin vuosina 1873, 1881, 1924 ja 1977 Vuoden 1924 remontissa myös korotettiin kellotornia yhdeksällä metrillä.


title: Kiikoisten kirkko

text: Kirkon alttaritaulun on maalannut Felix Frang vuonna 1924 ja se on nimeltään "Getsemane".


title: Kiikoisten kirkko

text: Kirkossa on Kangasalan urkutehtaan valmistamat 14-äänikertaiset pneumaattiset urut vuodelta 1924.


title: Condé (suku)

text: Condé oli ranskalainen ruhtinassuku ja Ranskaa hallinneen Bourbonin suvun nuorempi haara. Se sai nimensä Condé-sur-l’Escautin kaupungin mukaan. Suvun esi-isät käyttivät nimeä vuodesta 1335. Condén suvun varsinainen kantaisä oli hugenottijohtaja Louis I de Condé (1530–1569), joka otti itselleen Condén ruhtinaan arvon. Suvun tunnetuin jäsen lienee ollut Ludvig XIV:n aikainen sotapäällikkö Louis II de Condé. Suku sammui yhdeksännen Condén rutinaan, Louis Henri Joseph de Bourbonin kuollessa vuonna 1830. Hänen ainoa poikansa, Enghienin herttua oli ammuttu vuonna 1804 Napoleonin käskystä maanpetturuudesta syytettynä.


title: Filip II (Orléans)

text: Filip II, Orléansin herttua (2. elokuuta 1674 Saint-Cloud – 2. joulukuuta 1723 Versailles) oli Orléansin suvun päämies ja Ranskan sijaishallitsija kuningas Ludvig XV:n alaikäisyyden aikana vuosina 1715–1723. Ranskan historiassa kyseinen kausi tunnetaan nimellä "La Régence" ja Filipiin viitataan usein nimityksellä regentti.


title: Filip II (Orléans)

text: Filip II:n vanhemmat olivat kuningas Ludvig XIV:n nuorempi veli Orléansin herttua Filip I ja Pfalz-sukuinen Elisabeth Charlotte. Hänet tunnettiin aluksi nimellä Chartresin herttua, kunnes hän peri isänsä arvon tämän kuoltua vuonna 1701. Filip sai nuorena huonon maineen sopimattoman käytöksensä seurauksena ja hänen katsottiin laiminlyövän vaimoaan Françoise Marie de Bourbonia, joka oli kuninkaan tytär. Hän palveli Ranskan armeijassa ja osallistui yhdeksänvuotiseen sotaan (1689–1697), mutta kuningas Ludvig XIV jätti hänet tuolloin armeijan korkeimman johdon ulkopuolelle. Espanjan perimyssodassa hän sitä vastoin pääsi komentamaan Ranskan joukkoja Italiassa vuonna 1706 ja Espanjassa 1707–1708.


title: Filip II (Orléans)

text: ”Ensimmäisenä veriprinssinä” Filip nimitettiin sijaishallitsijaksi Ludvig XIV:n kuoltua 1. syyskuuta 1715, jolloin uusi hallitsija Ludvig XV oli vasta viisivuotias. Ludvig XIV oli kuitenkin testamentissaan varmistanut, että suuri osa vallasta jäi kahden hänen tunnustamansa aviottoman pojan käsiin. Mikäli Ludvig XV kuolisi, heidän oli määrä tunnustaa Ranskan kruunun perijäksi Orléansin herttuan sijasta Ludvigin toinen pojanpoika, Espanjan kuningas Filip V. Niinpä Filip Orléans aloittikin sijaishallitsijakautensa järjestämällä Ludvig XIV:n testamentin kumotuksi Pariisin parlamentissa 12. syyskuuta 1715. Hän otti myöhemmin Ranskassa käyttöön polysynodiana ("la polysynodie") tunnetun kokeellisen hallintojärjestelmän, jossa ministerit korvattiin neuvostoilla. Järjestelyn tarkoituksena oli lisätä ylhäisaatelin valtaa, mutta se osoittautui tehottomaksi ja siitä luovuttiin syyskuussa 1718. Auttaakseen valtiontaloutta toipumaan Ludvig XIV:n ajan sotien rasituksista Filip asetti vuonna 1717 skotlantilaisen pankiirin John Law’n johtamaan talousuudistuksia. Seurauksena oli kolme vuotta myöhemmin tapahtunut taloudellinen romahdus.


title: Filip II (Orléans)

text: Filipin ulkopolitiikan perustana oli pyrkimys varmistaa hänen oma mahdollisuutensa päästä tulevaksi kuninkaaksi. Vuonna 1716 Filipin johtava ministeri Guillaume Dubois allekirjoitti Englannin kanssa liittosopimuksen, jossa Englanti sitoutui tukemaan häntä Ranskan kruununperijäksi Espanjan Filip V:n sijaan. Ranska ja Englanti julistivat vuonna 1719 sodan Espanjalle ja seuraavana vuonna Espanjan Filip V joutui luopumaan vaateistaan Ranskan kruunuun.


title: Filip II (Orléans)

text: Orléansin herttuan sijaishallitsijuus päättyi helmikuussa 1723, jolloin Ludvig XV julistettiin täysi-ikäiseksi. Elokuussa samana vuonna kuningas nimitti hänet johtavaksi ministerikseen, mutta hän kuoli vain neljä kuukautta myöhemmin.


title: Luettelo Wimbledonin miesten nelinpelin voittajista

text: Tämä on luettelo Wimbledonin tennisturnauksen miesten nelinpelin voittajista.


title: Kylähelttasieppo

text: Kylähelttasieppo ("Platysteira cyanea") on afrikansieppojen heimoon kuuluva varpuslintu.


title: Kylähelttasieppo

text: Kylähelttasieppoa tavataan laajalla alueella Länsi-Afrikasta Keskisen-Afrikan kautta Etiopiaan ja Kenian länsiosiin asti. Lajin kannankehitys on vakaa ja se on luokiteltu elinvoimaiseksi.


title: Kirjohelttasieppo

text: Kirjohelttasieppo ("Platysteira peltata") on afrikansieppojen heimoon kuuluva varpuslintu.


title: Kirjohelttasieppo

text: Kirjohelttasieppoa tavataan Afrikan etelä- ja itäosissa. Se on luokiteltu elinvoimaiseksi.


title: Angolanhelttasieppo

text: Angolanhelttasieppo ("Platysteira albifrons") on afrikansieppojen heimoon kuuluva varpuslintu.


title: Angolanhelttasieppo

text: Angolanhelttasieppoa tavataan kotoperäisenä Angolassa. Laji on luokiteltu silmälläpidettäväksi, ja sitä uhkaa metsien hakkuu.


title: Doggilepakko

text: Doggilepakko eli euroopandoggilepakko ("Tadarida teniotis") on lähinnä Välimeren ympäristön valtioissa ja Kauko-Idässä esiintyvä lepakkolaji, joka kuuluu doggilepakoiden heimoon. Yhdyskunnat koostuvat 5-100 yksilöstä, mutta myös 300-400 yksilön yhdyskuntia on tavattu. Kansainvälinen luonnonsuojeluliitto on arvioinut lajin elinvoimaiseksi.


title: Doggilepakko

text: Populaatiot Japanissa, Taiwanissa ja Koreassa on nykyään luokiteltu omaksi lajikseen "Tadarida insignis".


title: Eagle Airwaysin lento 2279

text: Eagle Airwaysin lento 2279 oli työmatkalento Woodbournen lentoasemalta Christchurchin kansainväliselle lentoasemalle.


title: Eagle Airwaysin lento 2279

text: Perjantaina 8. helmikuuta 2008, noin kymmenen minuuttia lentoonlähdön jälkeen oletettu kaappaaja hyökkäsi kumpaakin lentäjää vastaan tarkoituksenaan saada lentokone laskeutumaan Australiaan. Kaappaaja viilsi toista lentäjää jalkaan ja toista käteen, minkä lisäksi hän kamppaili lentäjien kanssa päästäkseen koneen ohjaimiin käsiksi. Lennon matkustajiin kuului neljä uusi-seelantilaista henkilöä, yksi australialainen henkilö, yksi intialainen henkilö ja lentoperämies. Poliisin mukaan kaappaaja oli maininnut mukana olevan kaksi pommia, mutta niistä ei löytynyt jälkeäkään. Lopulta kone laskeutui turvallisesti Christchurchin kansainväliselle lentoasemalle.


title: Eagle Airwaysin lento 2279

text: Lentokoneen kaappasi alkuperältään somalialainen 33-vuotias Asha Ali Abdille, ja hänet pidätettiin heti lentokoneen laskeuduttua Christchurchin kansainväliselle lentoasemalle. Uuden-Seelannin somalien joukossa pelättiin jatkuvasti, että heidät leimattaisiin terroristeiksi. Viranomaiset kuitenkin sanoivat pian, että "viranomaiset eivät suvaitse minkäänlaista rodullista tai uskonnollista suvaitsemattomuutta." Abdille oli muuttanut Uuteen-Seelantiin vuonna 1994, ja häntä haastateltiin televisiossa vuonna 1996, jolloin hän sanoi, ettei pidä uusiseelantilaisesta yhteiskunnasta ja muuttaisi mieluummin takaisin Somaliaan.


title: Egyptindoggilepakko

text: Egyptindoggilepakko ("Tadarida aegyptiaca") on suurimmaksi osin Afrikassa ja Etelä-Aasiassa esiintyvä lepakkolaji.


title: Starless and Bible Black

text: Starless and Bible Black on brittiläisen King Crimson -yhtyeen albumi vuodelta 1974.


title: Discipline

text: Discipline on King Crimsonin levy vuodelta 1981. Edellinen oli Red (1974), seuraava Beat (1981). Disciplinellä jäsenet ovat Frippiä ja Brufordia lukuun ottamatta vaihtuneet.


title: Beat (albumi)

text: Beat on King Crimsonin levy. Se on Crimsonin yhdeksäs levy, yhtyeen 80-luvun version (Fripp, Bruford, Belew, Levin) toinen levy ja samalla sen ensimmäinen levy, jolla kokoonpano on sama kuin edellisellä. Beatista edellisen levyn nimi oli Discipline. Seuraava oli Three of a Perfect Pair.


title: Australiandoggilepakko

text: Australiandoggilepakko ("Tadarida australis") on endeemisesti Australiassa esiintyvä lepakkolaji.


title: Three of a Perfect Pair

text: Three of a Perfect Pair on King Crimsonin 80-luvun kolmas ja viimeinen albumi. LP-levyn ensimmäinen puolisko sisältää pop-tyylisempiä kappaleita ja toinen puolisko kokeellisempia. Sittemmin levy on julkaistu myös CD:nä.


title: Three of a Perfect Pair

text: Seuraavan kerran Crimson kokoontuisi kolmella uudella muusikolla varustettuna 1990-luvulla.


title: The ConstruKction of Light

text: The ConstruKction of Light on King Crimsonin levy vuodelta 2000. Se on ensimmäinen sitten Islandsin, jolla ei ole Bill Brufordia.


title: The Power to Believe

text: The Power to Believe on King Crimsonin studioalbumi vuodelta 2003.


title: Cirkus: The Young Persons’ Guide to King Crimson Live

text: Cirkus: The Young Persons' Guide to King Crimson Live on King Crimsonin livelevy. Kaikki kappaleet on nauhoitettu konsertissa, mutta eri vuosina. Jotkin voivat olla myös samoina vuosina nauhoitettuja.


title: Epitaph (albumi)

text: Epitaph on neljästä CD:stä koostuva King Crimsonin livelevy, joka sisältää vuoden 1969 eli ensimmäisen kokoonpanon konserttitaltiointeja esimerkiksi Britanniasta ja Yhdysvalloista. Levy julkaistiin vuonna 1997.


title: Ladies of the Road

text: Ladies of the Road on King Crimsonin vuonna 2000 julkaistu kokooma livetaltioinneista vuosilta 1971 ja 1972. Kansilehtisessä Robert Fripp sanoo, että näissä taltioinneissa on liikaa sooloa ja "jammailu"-tyyppistä improvisaatiota. Hänen näkemyksensä mukaan kuitenkin syytökset progesta ylipitkinä kitarasooloina sleittyvät Crimsonin kohdalla sillä, että arvostelijat eivät ole kuunnelleet yhtyettä. Lähde: kansilehtinen.


title: Earthbound

text: Earthbound on King Crimsonin ensimmäinen konserttitallenne. Se on ollut epäsuosiossa sekä esitysten että huonon äänenlaadun vuoksi, mutta toisaalta esimerkiksi King Crimson -kronikoitsija Sid Smith pitää siihen sisältyvää tulkintaa "21st Century Schizoid Manista" oikein tärkeänä.


title: The Great Deceiver

text: "The Great Deceiver" on neljä CD-levyä käsittävä King Crimsonin live-box-set. Se on nauhoitettu 1970-luvun alussa niin sanotun Wettonin-periodin aikaan. Musiikki oli tuolloin raskasta ja heavy metaliin vivahtavaa.


title: The Great Deceiver

text: Boksi sisältää materiaalia useista konserteista, mutta vain yksi keikka on sisällytetty kokonaisuudessaan. Mukaan on otettu useita pitkiäkin yhteisimprovisaatioita.


title: The Night Watch

text: The Night Watch on King Crimsonin livelevy, joka on nauhoitettu Hollannissa 23 marraskuuta 1973. Kappale "Fracture" sekä improvisaatiot "Trio" ja "Starless and Bible Black" ovat tältä keikalta, ja julkaistiin alun perin studioalbumilla Starless and Bible Black.


title: M/S Prinsesse Benedikte

text: M/S Prinsesse Benedikte on Scandlinesin omistama ja operoima matkustaja-autolautta, joka liikennöi Tanskan Rødbystä Saksan Puttgardeniin. Laivalle mahtuu 1040 matkustajaa


title: M/S Prinsesse Benedikte

text: "Prinsesse Benedikte"n sisaralus on "M/S Prins Richard".


title: Absent Lovers: Live in Montreal

text: Absent Lovers: Live in Montreal on King Crimsonin livealbumi. Se sisältää kokonaisuudessaan yhtyeen viimeisen keikan 1980-luvulla. Seuraavan kerran yhtye konsertoi vuonna 1994.


title: Absent Lovers: Live in Montreal

text: Sävellykset Adrian Belew, Bill Bruford, Robert Fripp ja Tony Levin, ellei toisin ole mainittu. Sanoitukset Adrian Belew.


title: B’Boom: Live in Argentina

text: B'Boom: Live in Argentina on King Crimsonin vuonna 1995 julkaistu livelevy. Sillä soittaa tuplatrio: kaksi basistia, kaksi rumpalia, kaksi kitaristia.


title: Valkopyrstölepinkäinen

text: Valkopyrstölepinkäinen ("Lanioturdus torquatus") on afrikansieppojen heimoon kuuluva varpuslintu.


title: Valkopyrstölepinkäinen

text: Valkopyrstölepinkäistä tavataan Namibiassa ja Angolassa. Sen kannankehitys on nouseva ja se on luokiteltu elinvoimaiseksi.


title: THRaKaTTaK

text: THRaKaTTaK on King Crimsonin livealbumi. Sillä soittaa kuusihenkinen "tuplatrio", ja alun kappaletta "THRAK", joka toistetaan lopussa, lukuun ottamatta se koostuu kokonaan yhteisimprovisaatiosta, joka on suureksi osaksi atonaalista.


title: Vrooom Vrooom

text: Vrooom Vrooom on livelevy, joka koostuu King Crimsonin äänityksistä 1990-luvulta. Sillä soittaa kuusi ihmistä, eli ns. tuplatrio.


title: M/S Prins Richard

text: M/S Prins Richard on Scandlinesin omistama ja operoima matkustaja-autolautta, joka liikennöi Tanskan Rødbystä Saksan Puttgardeniin. Laivalla on myös yksi raide, ja se voi kuljettaa junia. Prins Richardin matkustajakapasiteetti on 1140 matkustajaa ja matka-aika Rødbystä Puttgardeniin 45 minuuttia .


title: M/S Prins Richard

text: "Prins Richard"in sisaralus on "M/S Prinsesse Benedikte".


title: M/S Prins Richard

text: "Prins Richard"illa on kolme ravintolaa, kaksi kauppaa, informaatio- ja rahanvaihtopiste, kokoustila 24 hengelle, leikkihuone lapsille, sekä peliautomaatteja. Lisäksi laiva on eteetön .


title: Thy Art Is Murder

text: Thy Art Is Murder on australialainen, vuonna 2006 perustettu deathcore-yhtye, joka on julkaissut kaksi EP:tä ja neljä täyspitkää albumia. Yhtye julkaisee tuotantonsa Nuclear Blastin kautta.


title: Thy Art Is Murder

text: Heidän vuoden 2008 EP "Infinite Death" saavutti sijan 10. AIR Charts -listauksessa. Yhtyeen toinen täyspitkä albumi "Hate" nousi ARIA-listalla vastaavasti sijalle 35. ja oli täten ensimmäinen extreme metal -albumi, joka on päässyt 40. suosituimman julkaisun joukkoon.


title: Paavo Joensalo

text: Paavo Joensalo (s. 23. tammikuuta 1942 Kauhava) on suomalainen arkkitehti, itseoppinut säveltäjä, näytelmäkirjailija ja kulttuurituottaja.


title: Paavo Joensalo

text: Joensalo valmistui Teknillisestä korkeakoulusta 1967 ja toimi Imatran kaupunginarkkitehtina 1975-1985, Joensuun 2. kaupunginarkkitehtina 1985–1987, konsultointitehtävissä Yritystaito Oy:ssä 1987-1995 ja sen jälkeen toimitusjohtajana perustamassaan Joensalo Oy:ssä. Joensalon tunnetuin suunnittelutyö on lahtelaisen taiteilijan Matti Koskelan Domino-elementtijärjestelmää käyttäen rakennettu lasipintainen ateljeekoti.


title: Paavo Joensalo

text: Suistamolaiseen Härkösten runonlaulajasukuun kuuluva Joensalo luo monipuolisesti musiikkia, musiikkiteatteria ja oopperaa toimien käsikirjoittajana ja libretistinä, säveltäjänä ja tuottaja-toiminnanjohtajana Pohjois-Karjalan Liperiin perustamansa Eettisesti Innovatiiviset Kulttuurin Uudistajat EIKU ry:n produktioissa.


title: Paavo Joensalo

text: Joensalo opiskeli nuorena pianonsoittoa ja laulua ja on toiminut Polyteknikkojen kuorossa, Imatran kamarikuorossa ja Savonlinnan oopperajuhlakuorossa."Eiku"-lastenoopperan englanninkielinen versio "Noway" vieraili 2008 Dublinissa ja palkittiin Liperin kunnan vuoden kulttuuritekona. Karjalankielinen versio "Eigu" vieraili Karjalan tasavallan Veskelyksen etnokulttuurikeskuksessa ja Petroskoin laulujuhlilla kesäkuussa 2013 sekä Joensuun karjalaisilla laulujuhlilla kesäkuussa 2014.


title: Aitolahden kirkko

text: Aitolahden kirkko on Tampereen Olkahisissa entisen Aitolahden kunnan alueella sijaitseva Messukylän seurakunnan kirkko, aikaisemmin Aitolahden seurakunnan kirkko. Kirkkorakennuksen nimi on "Suojamuuri", ja sen ovat suunnitellet Arkkitehtitoimisto KSOY:ssa arkkitehdit Erkki Karvala, Markku Koskinen ja Juha Ryösä. Kirkko vihittiin käyttöön syyskuussa 2001. Sisustussuunnittelu on Taina Väisäsen.


title: Aitolahden kirkko

text: Kirkossa on 200 kiinteää istumapaikkaa, ja lisäksi kirkkosaliin saa 150 irtotuolia. Aulaan voidaan tarvittaessa laittaa 70 istumapaikkaa. Kirkkoon pääsee helposti pyörätuolilla.


title: Aitolahden kirkko

text: Kirkko on rakennettu arkkitehti Pentti Turusen vuonna 1980 suunnitteleman punatiilisen seurakuntatalon yhteyteen.


title: Aitolahden kirkko

text: Lasisen alttaritaulun "Rauha teille", jossa on ylösnousseen Jeesuksen kasvot, on valmistanut Hannu Konola. Alttaripöydällä ja sakastissa olevat hopeiset krusifiksit sekä sivualttarilla olevan pronssisen krusifiksin on muotoillut Kari Juva.


title: HD 125612 b

text: HD 125612 b on eksoplaneetta, joka löydettiin 10. huhtikuuta 2007. Se kiertää keltaista G-tyypin pääsarjan tähteä HD 125612 noin 172 valovuoden päässä Maasta, Neitsyen tähdistön suunnalla.


title: HD 125612 b

text: Planeetta kiertää emotähteään 1,37 AU:n etäisyydellä, ja sen kiertoaika on noin 502 päivää. Planeetan massa vastaa noin 3 Jupiterin massaa. Planeetta on todennäköisesti kaasujättiläinen.


title: Flávio Ferreira

text: Flávio Nunes Ferreira (s. 19. lokakuuta 1991 Nogueira do Cravo, Portugali) on portugalilainen jalkapalloilija. Hän edustaa Espanjan Primera Divisiónissa pelaavaa Málagaa ja on pelipaikaltaan keskuspuolustaja tai puolustava keskikenttäpelaaja.


title: HD 231701 b

text: HD 231701 b on eksoplaneetta, joka löydettiin 10. huhtikuuta 2007. Se kiertää keltaista F-tyypin pääsarjan tähteä HD 231701 noin 354 valovuoden päässä Maasta, Nuolen tähdistön suunnalla.


title: HD 231701 b

text: Planeetta kiertää emotähteään 0,53 AU:n etäisyydellä, ja sen kiertoaika on noin 142 päivää. Planeetan massa vastaa noin 1,08 Jupiterin massaa. Planeetta on todennäköisesti kaasujättiläinen.


title: HD 5319 b

text: HD 5319 b on eksoplaneetta, joka löydettiin 11. tammikuuta 2007. Se kiertää keltaista G-tyypin pääsarjan tähteä HD 5319 noin 326 valovuoden päässä Maasta, Valaskalan tähdistön suunnalla.


title: HD 5319 b

text: Planeetta kiertää emotähteään 1,75 AU:n etäisyydellä, ja sen kiertoaika on noin 1,85 vuotta. Planeetan massa vastaa noin 1,94 Jupiterin massaa. Planeetta on todennäköisesti kaasujättiläinen.


title: Kessel

text: Kessel voi tarkoittaa ainakin seuraavia:


title: Papuankiipijä

text: Papuankiipijä ("Cormobates placens") on australiankiipijöiden heimoon kuuluva varpuslintu.


title: Papuankiipijä

text: Papuankiipijää tavataan Indonesiassa ja Papua-Uudessa-Guineassa. Lajin kannankehitys on vakaa ja se on luokiteltu elinvoimaiseksi.


title: Visingsö

text: Visingsö on saari Ruotsissa. Se sijaitsee Ruotsin toiseksi suurimman järven Vätternin eteläosassa kuuluen Jönköpingin kuntaan ja Jönköpingin lääniin. Kooltaan Visingsö on 25 neliökilometriä, joten se on Ruotsin 33. suurin saari. Saaren pituus on 14 kilometriä ja sen suurin leveys on 3 kilometriä. Saarelta on 30 kilometrin matka etelään Jönköpingiin ja 6 kilometrin matka Vätternin itärannalla sijaitsevaan Grännaan. Grännasta on saarelle lauttayhteys. Vuonna 2011 saarella oli 736 asukasta.


title: Visingsö

text: Saari on aikaisemmin muodostanut Visingsön pitäjän, jonka seuraajia olivat Visingsön seurakunta ja Visingsön maalaiskunta. Maalaiskunta säilyi itsenäisenä vuoden 1952 kuntauudistuksessa, mutta vuoden 1971 kuntauudistuksessa siitä tuli osa Jönköpingin kuntaa. Seurakunta on edelleen itsenäinen.


title: SWEEPS-04

text: SWEEPS-04 on eksoplaneetta, joka löydettiin 4. lokakuuta 2006. Se kiertää keltavalkoista F-tyypin pääsarjan tähteä SWEEPS J175853.92−291120.6 noin 28 000 valovuoden päässä Maasta, Jousimiehen tähdistön suunnalla.


title: SWEEPS-04

text: Planeetta kiertää emotähteään 0,055 AU:n etäisyydellä, ja sen kiertoaika on noin 4 päivää. Planeetan massa vastaa noin 3,8 Jupiterin massaa. Planeetta on niin sanottu emotähteään lähellä kiertävä kuuma jupiter.


title: SWEEPS-11

text: SWEEPS-11 on eksoplaneetta, joka löydettiin 4. lokakuuta 2006. Se kiertää tähteä SWEEPS J175902.67−291153.5 noin 28 000 valovuoden päässä Maasta, Jousimiehen tähdistön suunnalla.


title: SWEEPS-11

text: Planeetta kiertää emotähteään hyvin lähellä, noin 0,03 AU:n etäisyydellä, ja sen kiertoaika on noin 2 päivää. Planeetan massa vastaa noin 9,7 Jupiterin massaa. Planeetta on niin sanottu kuuma jupiter.


title: HD 43691 b

text: HD 43691 b on eksoplaneetta, joka löydettiin 6. heinäkuuta 2007. Se kiertää keltaista G-tyypin pääsarjan tähteä HD 43691 noin 304 valovuoden päässä Maasta, Ajomiehen tähdistön suunnalla.


title: HD 43691 b

text: Planeetta kiertää emotähteään 0,24 AU:n etäisyydellä, ja sen kiertoaika on noin 37 päivää. Planeetan massa vastaa noin 2,49 Jupiterin massaa. Planeetta on todennäköisesti kaasujättiläinen.


title: Integraali

text: Matematiikassa ja sen sovelluksissa esiintyy usein tarvetta laskea reaalisen funktion rajoittama pinta-ala tai tilavuus johonkin joukkoon nähden, kuten esimerkiksi koordinaattiakselin välille. Tätä ongelmaa auttamaan on kehitetty integraalin käsite.


title: Integraali

text: Integraalin perusidean tunsivat jo 1600-luvun lopulla Gottfried Leibniz ja Isaac Newton. Heidän käyttämänsä integraalin määritelmä oli kuitenkin matemaattisesti epätäsmällinen, minkä vuoksi käsitteelle on myöhemmin keksitty useita tarkempia määritelmiä. Koulumatematiikassa integraali määritellään nykyään yleensä Bernhard Riemannin 1800-luvulla esittämällä tavalla, jota sanotaan Riemannin integraaliksi. Nykyisessä matematiikassa integraalin käsitteelle on kuitenkin kehitetty myös yleistyksiä, jolloin se voidaan määritellä eräille sellaisillekin funktioille, jotka eivät ole Riemannin mielessä integroituvia. Tunnetuin sellainen on mittateoriaan perustuva Lebesguen integraali.


title: Integraali

text: Integraalin käsitteeseen liittyy läheisesti myös integraalifunktion käsite, derivaatan käänteistoimitus. Funktion integraalifunktio on sellainen funktio, jonka derivaatta on annettu funktio. Analyysin peruslauseen mukaan funktion Riemannin integraali kahden pisteen välillä on yhtä suuri kuin sen integraalifunktion näissä pisteissä saamien arvojen erotus.


title: Victorio Unamuno

text: Victorio Unamuno Ibarzabal (21. toukokuuta 1909 Bergara, Guipúzcoa – 20. toukokuuta 1988) oli espanjalainen jalkapalloilija. Vuosien 1928 ja 1942 välillä hän edusti Espanjan jalkapallon korkeimmalla sarjatasolla Primera Divisiónissa Real Betisiä ja Athletic Bilbaota.


title: Victorio Unamuno

text: Unamunon pelatessa Betisissä kaudella 1934–1935 hän teki joukkueessa eniten maaleja (13) johdattaen Betisin ainoaan liigamestaruuteensa. Kaudella 1939–1940 Unamuno pelasi Athleticissa ja oli koko sarjan paras maalintekijä tehtyään 20 maalia. Athleticissa hän saavutti liigamestaruuden kahdesti ja cupin neljästi. Unamuno päätti jalkapallouransa vuonna 1942.


title: Victorio Unamuno

text: Myös Unamunon nuorempi veli Vicente Unamuno oli jalkapalloilija. Joissain tilastoissa veljekset erotetaan toisistaan nimillä Unamuno I ja Unamuno II.


title: Anthony Pettis

text: Anthony Paul Pettis (s. 27. tammikuuta 1987 Milwaukee, Wisconsin) on yhdysvaltalainen vapaaottelija ja taekwondoka. Hän on otellut UFC:ssä vuodesta 2011 alkaen. Pettis on voittanut UFC:n ja WEC:n kevytsarjan mestaruudet.


title: Anthony Pettis

text: Pettis syntyi Milwaukeessa Eugene Pettis Juniorille ja Annette Garcialle. Hän varttui samaisessa kaupungissa vanhemman veljensä Rayn nuoremman Sergion kanssa. Pettisin suku on lähtöisin Puerto Ricosta ja Meksikosta. Hänen isoisänsä Eugene Perez muutti sukunimensä enemmän englannin kieliseen muotoon Pettis välttääkseen syrjintää.


title: Anthony Pettis

text: Pettis aloitti kamppailulajien harjoittelemisen taekwondolla ollessaan 5-vuotias. Sittemmin hän on saavuttanut 3. danin mustan vyön. Hän on vapaaottelun myötä harjoitellut myös thainyrkkeilyä ja brasilialaista jujutsua, josta hänellä on ruskea vyö.


title: Anthony Pettis

text: Pettis aloitti vapaaottelu-uransa tammikuussa 2007 GFS:ssä. Hän voitti ensimmäisen ottelunsa tyrmäyksellä 24 sekunnissa Tom Erspameria vastaan. Pettis saavutti lopulta GFS:n kevytsarjan mestaruuden voitettuaan mestaruusottelussa Sherron Leggettin hajaäänin. Pettis puolusti mestaruuttaan voitokkaasti kahteen otteeseen Jay Ellistä ja Gabe Walbridgea vastaan.


title: Anthony Pettis

text: Pettis siirtyi WEC-organisaatioon, jossa hän otteli ensimmäisen kerran WEC 41 -tapahtumassa kesäkuussa 2009 Mike Campbellia vastaan. Pettis voitti ottelun ensimmäisessä erässä triangelikuristuksella. Pettis kärsi lopulta ensimmäisen tappionsa seuraavassa ottelussa Bart Palaszewskia vastaan hajaäänin. Pettis voitti seuraavat kolme ottelua peräkkäin, joista Danny Castilloa vastaan hänet palkittiin Illan tyrmäys bonuksella, voitettuaan Castillon ensimmäisessä erässä tyrmäyksellä. Shane Rolleria vastaan puolestaan Pettis voitti luovutuksella, joka myös palkittiin Illan luovutus bonuksella.


title: Anthony Pettis

text: Pettis pääsi ottelemaan kevytsarjan mestaruudesta voitettuaan viimeiset kolme ottelua kahden bonuksen kera. Hallitseva mestari Benson Henderson oli puolustanut sitä ennen mestaruutta kerran. Kaksikko kohtasi "WEC 53" -tapahtumassa 16. joulukuuta 2010, jolloin Pettis voitti viisieräisen kamppailun tuomariäänin. Kamppailun kohokohdaksi nousi Pettisin näyttävä potku, kun hän ponnisti oikealla jalalla kehän verkosta ilmaan ja potkaisi Hendersonia samalla jalalla päähän.


title: Anthony Pettis

text: Pettis siirtyi UFC:hen WEC:n yhdistyessä UFC:hen. Hän otteli avausottelussaan Clay Guidaa vastaan -tapahtumassa kesäkuussa 2011. Pettis hävisi ottelun tuomariäänin. Lokakuussa 2011 Pettis sai vastaansa Jeremy Stephensin, jonka hän voitti hajaäänin.


title: Anthony Pettis

text: Vuosi 2012 ja 2013 sujui Pettisin kannalta vakuuttavasti. Hän voitti Joe Lauzonin tyrmäyksellä "UFC 144" -tapahtumassa, joka palkittiin Illan tyrmäys bonuksella. Sama toistui tammikuussa 2013 Donald Cerronea vastaan, jonka hän voitti teknisellä tyrmäyksellä ensimmäisessä erässä. Pettis palkittiin toisen kerran peräkkäin Illan tyrmäys bonuksella.


title: Anthony Pettis

text: Pettis sai tilaisuuden otella kevytsarjan mestaruudesta Benson Hendersonia vastaan 31. elokuuta 2013. Henderson oli puolustanut sitä ennen mestaruuttaan kolmesti. Kamppailu käytiin "UFC 164" -tapahtumassa, jossa Pettis voitti mestaruuden käsilukolla ensimmäisessä erässä, noin minuutti ennen erän päättymistä. Se oli samalla toinen kerta, kun kaksikko kohtasi toisensa. Edellisen kerran he ottelivat WEC-organisaation kevytsarjan mestaruudesta, jolloin Pettis voitti mestaruuden Hendersonilta tuomariäänin.


title: Anthony Pettis

text: Pettis puolusti ensimmäisen kerran mestaruuttaan 6. joulukuuta 2014 Gilbert Melendeziä vastaan. Kamppailu käytiin "UFC 181" -tapahtumassa. Pettis onnistui puolustamaan mestaruuttaan voitettuaan kamppailun luovutuksella toisessa erässä.


title: Anthony Pettis

text: Pettis puolusti toisen kerran mestaruuttaan 14. maaliskuuta 2015 Rafael dos Anjosia vastaan. Kamppailu käytiin Dallasissa, "UFC 185" -tapahtumassa. Pettis hävisi kamppailun tuomariäänin ja menetti mestaruutensa.


title: Anthony Pettis

text: Tappion jälkeen Pettis kohtasi Eddie Alvarezin tammikuussa 2016 ja hävisi kamppailun hajaäänin. Pettisin tappioputki sai jatkoa huhtikuussa 2016, kun hän hävisi Edson Barbozalle myös tuomariäänin.


title: Anthony Pettis

text: Kolmen tappion jälkeen Pettis ilmoitti kesäkuussa 2016 siirtyvänsä painoluokkaa alemmaksi. Hän sai ensimmäiseksi vastaansa Charles Oliveiran. Elokuussa 2016 käyty kamppailu päättyi Pettisin voittoon luovutuksella kolmannessa erässä.


title: Anthony Pettis

text: Joulukuussa Pettisin oli määrä otella Max Hollowayta vastaan "UFC 206" -tapahtumassa. 26. marraskuuta ilmoitettiin heidän välisestä kamppailusta tulleen tapahtuman pääottelu, jossa käydään höyhensarjan tilapäisestä mestaruudesta. Alkuperäisen pääottelun oli tarkoitus olla Daniel Cormier vastaan Anthony Johnson, mutta Cormierin loukkaannuttua ottelu peruttiin. Punnituksissa Pettis kuitenkin painoi sallitun painorajan yli ja menetti näin mahdollisuutensa voittaa tilapäismestaruuden. Vaikka hän voittaisi kamppailun rikkeen johdosta Pettisille ei myönnetä mestaruutta. Pettis hävisi kamppailun kolmannessa erässä teknisellä tyrmäyksellä. Ottelun jälkeen hän ilmoitti ettei kykene enää ottelemaan höyhensarjassa painonpudotuksen ollessa liian hankalaa hänelle.


title: Anthony Pettis

text: Pettis palasi kahden höyhensarjan ottelun jälkeen takaisin kevytsarjaan ja otteli heinäkuussa 2017 Jim Milleriä vastaan. "UFC 213" -tapahtumassa käyty kamppailu päättyi Pettisin voittoon tuomariäänin (30-27, 30-27, 30-27). Marraskuussa hän otteli Dustin Poirieriä vastaan. Pettis hävisi ottelun teknisellä tyrmäyksellä kolmannessa erässä loukattuaan kylkiluunsa ottelun aikana.


title: Anthony Pettis

text: Pettisin oli määrä otella seuraavaksi huhtikuussa 2018 Michael Chiesaa vastaan Brooklynissa, mutta kaksikon välinen ottelu jouduttiin perumaan Chiesan saatua vamman kasvoihinsa. Chiesa oli linja-autossa ikkunan vieressä, kun Conor McGregor rikkoi sen ja lasinsirut aiheuttivat pahanlaatuisia haavoja. Pettis oli saada pian uuden tilaisuuden otella kevytsarjan mestaruudesta samassa tapahtumassa, kun Khabib Nurmagomedovin vastustajat joutuivat jättämään vuoron perään mestaruuskamppailun väliin. Pettis suostui ottelemaan mestaruudesta, mutta sopimusta ei saatu UFC:n kieltäydyttyä maksamaan Pettisin pyydettyä miljoonan dollarin palkkiota ottelusta. Heinäkuussa Pettis kohtasi Chiesan, kun kaksikon ensimmäinen ottelu ei toteutunut. Pettis voitti ottelun luovutuksella toisen erän alussa. Lokakuussa Pettis kohtasi entisen UFC:n tilapäisen kevytsarjan mestarin Tony Fergusonin Las Vegasissa. Tasainen kamppailu sai päätöksensä toisen erän loputtua, kun Pettisin kulmamiehä ollut valmentajansa Duke Roufus päätti keskeyttää ottelun murtuneen käden vuoksi.


title: Anthony Pettis

text: UFC


title: Anthony Pettis

text: World Extreme Cagefighting


title: Anthony Pettis

text: Gladiators Fighting Series


title: Anthony Pettis

text: Pettis äänestettiin syksyllä 2014 General Millsin Wheaties aamiaismuropaketin kanteen. Hänestä tuli samalla ensimmäinen kannessa esiintynyt UFC mestari, mutta tuotteen tullessa myyntiin alkuvuodesta 2015 Pettis oli jo menettänyt mestaruutensa Rafael dos Anjosille.


title: Saksan 1. vuoristodivisioona

text: Saksan 1. vuoristodivisioona () oli Saksa maavoimien yhtymä toisessa maailmansodassa.


title: Saksan 1. vuoristodivisioona

text: Wehrkreis VII perusti divisioonaan 9. huhtikuuta 1938 Garmisch-Partenkirchenissä vuoristoprikaatista, joka oli perustettu 1. kesäkuuta 1935. Sen henkilöstö oli aluksi pääosin baijerilaisia, joiden lisäksi oli jonkin verran itävaltalaisia.


title: Saksan 1. vuoristodivisioona

text: Divisioona osallistui syyskuussa 1939 alkaneeseen Puolan valtaukseen liitettynä Etelän armeijaryhmään. Taisteluiden aikana se osallistui menestyksellisesti Karpaattien miehitykseen.


title: Saksan 1. vuoristodivisioona

text: Se otti osaa Ranskan valtaukseen ja se määrättiin Britteinsaarten valtaamiseksi kerättyyn maihinnousuosastoon (operaatio Seelöwe) sekä myöhemmin Gibraltarille tehtävään hyökkäykseen koottuun osastoon (operaatio Felix). Kumpikin operaatio kuitenkin peruutettiin ennen toteutusta. Divisioona siirrettiin Felixin peruunnuttua Jugoslavian rintamalle, jossa se osallistui hyökkäykseen 1941 hyökkäykseen osana 2. armeijaa.


title: Saksan 1. vuoristodivisioona

text: Divisioona osallistui operaatio Barbarossaan. Se valtasi 30. kesäkuuta Lvovin, josta divisioona jatkoi etenemistä osallistuen Stalin-linjan murtamiseen ja Dneprin ja Mius-jokien ylitykseen. Toukokuussa 1942 divisioona osallistui Harkovan toiseen taisteluun ja hyökkäykseen Etelä-Venäjälle ja edelleen Kaukasuksen valtaukseen tähtäävään operaatio Edelweissiin.


title: Saksan 1. vuoristodivisioona

text: Propagandatarkoituksessa divisioona lähetti 21. elokuuta osaston pystyttämään Saksan hakaristilipun Elbrusin huipulle. Kaukasuksen taisteluiden päätyttyä yhtymä lähetettiin Kreikkaan ja edelleen Serbiaan, jossa se osallistui partisaanien vastaiseen taisteluun. Vuoden 1944 lopulla divisioona, joka kuului armeijaryhmä E:hen, Balkanilta Unkariin. Divisioona nimettiin maaliskuussa 1945 1. kansanvuoristodivisioonaksi () ja sen viimeinen taistelu käytiin Balatonjärvellä torjuttaessa 3. Ukrainan rintaman etenemistä (Operation Frühlingserwachen). Kaksi kuukautta myöhemmin hajalle lyöty divisioona antautui Yhdysvaltain joukoille Itävallassa.


title: Saksan 1. vuoristodivisioona

text: Divisioonankomentajina olivat:


title: Talking with the Dead

text: Talking with the dead on Antero Lindgrenin toinen studioalbumi, joka julkaistiin 3. toukokuuta 2013. Albumi äänitettiin Mankku-studiossa Porvoossa. Lindgren on säveltänyt ja sanoittanut kaikki levyn kappaleet itse.


title: Mother (Antero Lindgrenin albumi)

text: Mother on Antero Lindgrenin ensimmäinen studioalbumi, jonka julkaisi Ei-No Records -levy-yhtiö helmikuussa 2012. Lindgren sävelsi ja sanoitti albumin kaikki kappaleet itse. Albumin on tuottanut Siinai-yhtyeen Risto Joensuu ja Matti Ahopelto. Albumin "Cigarette stump" -kappaleesta on tehty myös musiikkivideo. Kriitikot ovat ylistäneet Mother- albumia. Albumin 1000 kappaleen ensipainos on myyty loppuun.


title: Manilankoira

text: Manilankoira on sukupuuttoon kuollut filippiiniläinen koirarotu, jota kutsutaan toisinaan harhaanjohtavasti "manilanspanieliksi" ("Manilla Spaniel"). Se ei kuitenkaan ollut spanieli, vaan bichon-ryhmään kuulunut kääpiökoira.


title: Manilankoira

text: Manilankoira muistutti paljon maltankoiraa sillä erotuksella, että oli tätä huomattavasti kookkaampi. Kirsu oli musta ja silmät suuret, kirkkaat ja mustat. Karvapeite oli pitkä, aaltoileva ja väriltään valkoinen. Keskimääräinen paino oli 7 kilogrammaa.


title: Manilankoira

text: Rotua kuvailtiin nopeasti oppivaksi ja älykkääksi.


title: Manilankoira

text: Nimensä mukaisesti manilankoira oli kotoisin Manilasta, jossa sitä pidettiin sylikoirana. Paikallisten kasvattajien mielestä se oli saarten alkuperäisrotu, mutta todennäköisempää on että se polveutui muiden bichoneiden tapaan koirista, joita eurooppalaiset kauppalaivat veivät eri puolille maailmaa. Näitä sylikoiria vaihdettiin määräkohteissa arvotavaroihin, minkä vuoksi niitä levisi huomattava määrä mm. Kuubaan, Madagascarille, Teneriffalle ja Filippiineille. Filippiiniläiset koirat lienevätkin olleet läheistä sukua mm. bichon frisén, coton de tuléarin ja havannankoiran kanssa, ja polveutunevat vastaavista eurooppalaisista roduista, kuten maltankoirasta tai bolognesesta.


title: Manilankoira

text: 1800-luvun lopussa rouva Pidgely, englantilainen koirankasvattaja, kiinnostui rodusta ja toi sen Britanniaan. Siitä tuli erittäin suosittu Euroopassa aina 1900-luvun alkuun asti, jolloin se katosi mantereelta kokonaan. Vaikka sitä pidetään nykyisin sukupuuttoon kuolleena, Filippiinien tilanteesta ei ole varmaa tietoa ja voi olla että jossain osassa saarta olisi säilynyt harvalukuinen paikallinen populaatio.


title: Manilankoira

text: Rotu oli verrattain terve ja pitkä-ikäinen. Esimerkiksi yksi rouva Pidgelyn koirista eli 18-vuotiaaksi.


title: Morat

text: Morat eli vanhemmalta nimeltään siimaturskat (Moridae) on turskakaloihin kuuluva heimo. Heimon lajeja tavataan kaikista valtameristä niin lämpimistä kuin kylmistäkin vesistä.


title: Morat

text: Varhaisimmat morien heimoon kuuluvien lajien fossiilit on ajoitettu oligeseenikaudelle. Heimoon kuuluu noin 18 sukua ja 105 lajia. Ruumiinrakenteeltaan ne ovat pitkänomaisia, suuripäisiä ja ruumis suippenee pyrstöä kohden. Kooltaan ne ovat tyypillisesti noin 20–65 cm:n pitkiä, mutta suurimmat lajit voivat saavuttaa 100 cm:n pituuden. Tyypillisiä piirteitä ovat suuri suu 1 tai 2, joskus 3, selkäevää, joista etumainen on lyhyt ja kolmiomainen ja takimmainen pitkä ja matala. Peräeviä on 1 tai 2 ja pyrstöevä on pienikokoinen. Eräillä lajeilla on viiksisäie alaleuassa. Moralajien uimarakko on yhteydessä korvien luustoon. Väriltään heimon kalat ovat harmaita, ruskeita, mustia, sinisiä tai punertavia. Osalla moralajeista on vatsassaan valoa tuottavia elimiä.


title: Morat

text: Moralajeja tavataan kaikista valtameristä ja satunnaisesti murtovesistä. Ne elävät tyypillisesti 40–3 500 metrin syvyyteen. Heimon kalojen ravintoa ovat äyriäiset, nilviäiset sekä muut kalat. Eräitä moria kalastetaan kaupallisestikin ruokakaloiksi.


title: SGN Group

text: SGN Group Oy on suomalainen vuonna 1933 perustettu perheyritys, joka tuo maahan kansainvälisiä merkkituotteita. Yhtiön päätoimipiste sijaitsee Vantaan Koivuhaassa.


title: SGN Group

text: SGN Group on tukkukauppa ja yrityskonserni, joka myy ja markkinoi muun muassa moottoripyöriä, mopoja, skoottereita, moottorikelkkoja, maastomönkijöitä, perämoottoreita, maatalouskoneita, siemeniä, ympäristön- ja metsänhoidon koneita ja tarvikkeita sekä urheiluvälineitä, -jalkineita ja -tekstiilejä. Lisäksi tuotevalikoimaan kuuluu teollisuuden koneita ja komponentteja sekä lumentekoon ja -hoitoon liittyviä laitteita. Jälleenmyynti ja huolto hoidetaan ensisijaisesti erikoistuneiden vähittäismyyntiverkostojen kautta.


title: SGN Group

text: Joulukuussa 2014 SGN Group laajensi Sportia-toimintaansa Ruotsiin ostamalla 68 prosenttia Team Sportia AB:sta. Ostetun yrityksen vuosiliikevaihto on noin 35 miljoonaa euroa.


title: SGN Group

text: Huhtikuussa 2016 SGN Groupin kerrottiin ostavan Hobby Hallin Stockmannilta.


title: SGN Group

text: Helmikuussa 2017 SGN Groupin tiedotettiin ostaneen Anno Collection-sisustusbrändin Anttila Oy:n konkurssipesältä.


title: SGN Group

text: S.G. Nieminen Oy harjoittaa siementen maahantuontia ja tukkukauppaa sekä myyntiä suoraan ammattikäyttäjille.


title: SGN Group

text: Agritek Oy on suuri maatalouskonealan yritys. Se toimii yksityisen, koko maan kattavan jälleenmyyjäverkoston kautta. Merkittävimmät edustukset ovat maailman suurimman traktorivalmistajan CNH:n New Holland ja Case IH -traktorit.


title: SGN Group

text:
Sumeko Oy:n edustuksia ovat Kawasaki-moottoripyörät, -mönkijät ja -vesiskootterit, Arctic Cat -moottorikelkat ja -mönkijät sekä Tohatsu-perämoottorit.
Pietarissa toimiva OOO Sumeko on Sumeko Oy:n tytäryhtiö.


title: SGN Group

text: SGN Sportia Oy on suomalainen urheilutekstiileihin sekä urheilussa käytettäviin apuvälineisiin erikoistunut liikeketju. Sportiaan kuuluu 60 liikettä ympäri Suomea. Tampere on ainoa paikkakunta, jossa on enemmän kuin yksi Sportia. Siellä liikkeitä on kolme.


title: SGN Group

text: Team Sportia AB on Ruotsissa toimiva franchising-kauppiaiden tukkuliike. Se palvelee siellä 155 Sportia- ja Team Sportia -kauppiasyrittäjää. Myymälöiden yhteenlaskettu liikevaihto on 278 milj. €.


title: SGN Group

text: SGN Tekniikka Oy:n tuotteita ovat Gorman-Rupp-, Annovi Reverberi- ja Flojet-pumput, Spraying Systems -teollisuuden suuttimet sekä Autojet-ruiskutuksen ohjausjärjestelmät, Gilles-biolämpölaitteet, Schmid-teollisuuskattilat sekä Eks-Edelstahlkamine-teräselementtisavupiiput.


title: SGN Group

text: Truebell Finland Oy toimii kansainvälisesti tunnettujen merkkituotteiden edustajana Suomessa. Kaukoidän verkosto palvelee myös OEM-projekteissa.


title: SGN Group

text: Kessu Oy tuo maahan hiihtokeskusten käyttämiä rinne- ja latukoneita, lumetuslaitteita, hiihtohissejä ja rantojen hoitokoneita. Palvelupaketteihin voi sisältyä suunnittelu, koneet, asennukset, varaosat ja huollot.


title: SGN Group

text: Hobby Hall on postimyyntiyritys, joka verkkokaupan ja myymälöiden kautta myy tuotteita, joista merkittävä osa valikoimasta koostuu tunnetuista merkkituotteista erityisesti kodin ja vapaa-ajan alueelta.


title: SGN Group

text: Anno Collection on vuonna 2007 perustettu suomalainen sisustusbrändi ja on vuodesta 2017 alkaen kuulunut SGN Group -konserniin.


title: Bežetskin viidennes

text: Bežetskin viidennes () oli yksi viidestä alueesta, joihin Novgorodinmaa jaettiin 1700-luvun alkuun saakka. Nimitys esiintyy historiallisissa lähteissä ensimmäisen kerran vuonna 1545.


title: Bežetskin viidennes

text: Bežetskin viidennes rajoittui lännessä Derevan sekä pohjoisessa ja luoteessa Äänisen viidenneksiin, idässä Valkeajärven ja Tverin maihin sekä etelässä viidenneksiin kuulumattomiin Novgorodin alueisiin. Iivana IV:n ajoista lähtien se jakautui Valkeajärven ja Tverin puoliskoihin. Edellisessä oli 50 ja jälkimmäisessä 42 pogostaa. Kaupunkeja olivat nykyisen Bežetskin lähellä sijainnut Bežitši eli Bežetski Verh, Gorodetsk, Zmen ja Rybansk. Vuonna 1708 alue liitettiin Inkerinmaan (vuodesta 1710 Pietarin) lääniin ja myöhemmin se jaettiin etupäässä Tverin ja Novgorodin läänien kesken.


title: Francis Paré

text: Francis Paré (s. 30. kesäkuuta 1987 LeMoyne, Quebec, Kanada) on kanadalainen jääkiekkoilija, joka pelaa KHL-seura Avtomobilist Jekaterinburgissa. Hän on pelipaikaltaan keskushyökkääjä, mutta osaa pelata myös laidassa. Paré laukoo oikealta. Hän on myös voittanut urallaan Calder Cupin sekä Gagarin Cupin.


title: Francis Paré

text: Paré pelasi vuodet 2002–2004 Charles-Lemoy. Riverainsin joukkueessa. QMJHL-joukkue Shawinigan Cataractes varasi hänet 46. pelaajana kesällä 2003. Paré pelasi kauden 2003–2004 kuitenkin vielä suurimmaksi osaksi Riverainsissa ja oli koko juniorisarjan paras pistemies ja maalintekijä sekä runkosarjassa tehoilla 52+30=82, pudotuspeleissä tehoilla 15+9=24 että National Midget Championshipissä (nyk. "Telus Cup") tehoilla 11+3=14. Hänet palkittiin myös National Midget Championship -turnauksen arvokkaimpana pelaajana.


title: Francis Paré

text: Varsinaisella QMJHL:n tulokaskaudellaan 2004–2005 Paré oli tehoilla 24+23=47 Cataractesin toiseksi paras maalintekijä ja neljänneksi paras pistemies. Kaudella 2005–2006 hän oli tehoilla 26+48=74 joukkueen kolmanneksi paras maalintekijä ja kaudella 2006–2007 Cataractesin paras syöttäjä sekä toiseksi paras pistemies ja maalintekijä tehoilla 29+44=73. Viimeiseksi QMJHL-kaudeksi 2007–2008 Paré siirtyi Cataractesista Chicoutimi Saguenéensin riveihin. Hän oli tehoilla 54+48=102 koko liigan paras maalintekijä ja kolmanneksi paras pistemies. Paré palkittiin QMJHL:n arvokkaimpana pelaajana Michel Brière Memorial Trophylla. Hänellä oli myös kauden paras teholukema +41. Paré valittiin kauden päätteeksi QMJHL:n ensimmäiseen ja koko CHL:n toiseen tähdistökentälliseen.


title: Francis Paré

text: Kaudeksi 2008–2009 Paré siirtyi AHL-joukkue Grand Rapids Griffinsin riveihin, jossa tulokaskausi toi 63 runkosarjaottelussa tehot 24+24=48 sekä kymmenessä playoff-ottelussa tehot 2+2=4. Hän oli runkosarjassa joukkueen toiseksi paras maalintekijä Justin Abdelkaderin kanssa sekä Griffinsin kolmanneksi paras pistemies. Paré valittiin 21. joulukuuta 2008 AHL:n viikon pelaajaksi, kuten myös noin vuotta myöhemmin. Huhtikuussa 2009 hän teki kaksivuotisen tulokassopimuksen NHL-joukkue Detroit Red Wingsin kanssa. Hän jatkoi pelejään Griffinsissä, joka on Red Wingsin farmijoukkue.


title: Francis Paré

text: Paré jakoi kaudella 2010–2011 tehoilla 24+30=54 Griffinsin sisäisen maalipörssin toisen sijan Tomáš Tatarin kanssa ja sisäisen pistepörssin kolmannen sijan Jamie Tardifin kanssa. Heinäkuussa 2011 hän teki kaksivuotisen jatkosopimuksen Red Wingsin kanssa. Paré ei pelannut lopulta yhtään NHL-ottelua viiden Griffinsissä viettämänsä kauden aikana. Hän voitti kauden 2012–2013 päätteeksi Calder Cupin.


title: Francis Paré

text: Paré siirtyi kaudeksi 2013–2014 kaksivuotisella sopimuksella SM-liigajoukkue Turun Palloseuran riveihin. Joulukuussa 2013 hän siirtyi kuitenkin kesken sopimuskauden KHL-joukkue Metallurg Magnitogorskiin. Siirtohetkellä hän johti SM-liigan pistepörssiä tehtyään 30 runkosarjaottelussa tehot 13+15=28. Paré voitti Magnitogorskissa kauden päätteeksi Gagarin Cupin. Toukokuussa 2014 hän teki kaksivuotisen jatkosopimuksen joukkueen kanssa.


title: Francis Paré

text: Joulukuussa 2014 Magnitogorsk kauppasi Parén Traktor Tšeljabinskiin vaihdossa toisen kierroksen varausvuoroon. 11. tammikuuta 2015 hänet valittiin KHL:n viikon pelaajaksi. Myös kesken kauden 2015–2016 Parén KHL-seura vaihtui, kun Traktor kauppasi hänet lokakuussa 2015 HC Slovan Bratislavaan vaihdossa Filip Novákiin. Tammikuussa 2016 Parén sopimus kuitenkin purettiin ja hän teki samana päivänä loppukauden kattavan sopimuksen TPS:n kanssa.


title: Francis Paré

text: Kaudeksi 2016–2017 Paré siirtyi vuoden mittaisella sopimuksella KHL:n kroatialaisjoukkue Medveščak Zagrebiin.


title: Francis Paré

text: Paré edusti Canada Québecin joukkuetta World U-17 Hockey Challengessa vuonna 2004, jolloin hän oli joukkueen paras syöttäjä ja toiseksi paras pistemies Guillaume Latendressen jälkeen tehoilla 2+7=9. Turnaus päättyi pronssiin.


title: Steven Seigo

text: Steven Joseph Harold Seigo (s. 1. elokuuta 1990 Edenwold, Saskatchewan, Kanada) on kanadalainen jääkiekkopuolustaja, joka pelaa Ruotsin SHL-liigan Mora IK:ssa. Joukkueen päävalmentaja Juha Vuori on kuvaillut häntä monipuoliseksi kärkiparien puolustajaksi, jolla on hyvät kiekolliset taidot ja laukaus sekä maininnut ylivoimapelaamisen Seigon suurimpiin vahvuuksiin. Seigo laukoo oikealta.


title: Steven Seigo

text: WHL-joukkue Everett Silvertips varasi Seigon 150. pelaajana vuonna 2005. Hän vietti tämän jälkeen kauden 2005–2006 SMHL-joukkue Notre Dame Houndsin riveissä ja kolme seuraavaa kautta AJHL-joukkue Bonnyville Pontiacsissa. Ensimmäisen AJHL-kautensa 2006–2007 päätteeksi Seigo palkittiin Pontiacsin parhaana tulokkaana. Kahdella jälkimmäisellä kaudellaan hän oli joukkueen tehokkain puolustaja ja valittiin AJHL:n pohjoisen divisioonan tähdistökentälliseen.


title: Steven Seigo

text: Vuodet 2009–2013 Seigo kävi Michiganin teknillistä yliopistoa. Hän oli ensimmäisellä kaudellaan 2009–2010 joukkueen tehokkain puolustaja ja kolmanneksi paras pistemies tehoilla 4+15=19. Seigo oli MTU:n tehokkain puolustaja myös kausina 2011–2012 ja 2012–2013. Viimeisen yliopistokautensa päätteeksi, maaliskuussa 2013 hän siirtyi amatööritryout -sopimuksella AHL-joukkue Abbotsford Heatin riveihin.